EBAZPENA, 2017KO urriaren 4koa, HABEren zuzendari nagusiarena, 2017/2 jardubidea emateko dena, euskaltegiek eta euskarako autoikaskuntzarako zentroek 2017-2018 ikasturtean zehar ikasleen matrikulaziorako eta ebaluazioa zein egiaztatzegintzarako betebeharreko jarraibideak izan ditzaten. Ebazpena (PDF, 11 MB)\nEBAZPENA, 2017ko irailaren 15ekoa, HABEren zuzendari nagusiarena, 2017ko urria eta 2018ko iraila bitarteko euskara-ikastaroengatik, Euskal Etxeei esleituko zaizkien dirulaguntzak arautzen dituena. (EHAA- 2017ko urriak 2, 188 zk.)\nEBAZPENA, 2017ko irailaren 8koa, HABEren zuzendari nagusiarena, udalen edo udal erakundeen menpeko euskaltegiei, udal titularitateko euskaltegi publikoei, 2017/2018 ikasturtean dirulaguntzak emateko baldintzak ezartzen dituena. (EHAA- 2017ko irailak 29, 187 zk.)\nEBAZPENA, 2017ko irailaren 8koa, HABEren zuzendari nagusiarena, euskaltegi pribatu eta euskararen autoikaskuntzarako zentro homologatuei, 2017/2018 ikasturteko euskara-ikastaroengatik, esleituko zaizkien dirulaguntzak arautzen dituena. (EHAA- 2017ko irailak 29, 187 zk.)\nEBAZPENA, 2017ko abuztuaren 23koa, HABEren zuzendari nagusiarena, zeinaren bidez arautzen baitira 2016-2017 ikasturtean HABEren euskara-mailak edo baliokideak gainditu dituzten ikasleei diru-laguntzak emateko prozedura eta baldintzak, eta dagokion deialdia egiten baita. (EHAA- 2017ko irailak 5, 169 zk.)\nEBAZPENA, 2017ko uztailaren 18koa, HABEren zuzendari nagusiarena, HABEren Helduen Euskalduntzearen Oinarrizko Curriculumean (HEOCean) ezarritako euskararen komunikagaitasun-mailak egiaztatzeko proben 2017. ekitaldirako izendapen berriak egiten dituena. (EHAA-2017ko uztailak 26, 141 zk.)\n187/2017 DEKRETUA, uztailaren 4koa, euskararen jakite-maila egiaztatzen duten tituluak eta ziurtagiriak baliokidetu, eta Hizkuntzen Europako Erreferentzi Marko Bateratuko mailekin parekatzeko dekretua aldatzen dena. (EHAA-2017ko uztailak 20, 138 zk.). 297/2010 DEKRETUA (EHAA- 2010eko azaroak 15, 219 zk.) HUTS-ZUZENKETA (EHAA 2017ko urriak 6 192 zk.)\nEBAZPENA, 2017ko ekainaren 15ekoa, HABEren zuzendari nagusiarena, 2017. urterako deialdi irekia egiten duena Helduen Euskalduntzearen Oinarrizko Curriculumean (HEOCean) zedarritutako euskararen B1, B2, C1 eta C2 gaitasun-mailak egiaztatu ahal izateko. (EHAA-2017ko ekainak 28, 112 zk.) HUTS-ZUZENKETA (EHAA- 2017ko urriak 10, 194 zk.)\nEBAZPENA, 2017ko maiatzaren 24koa, HABEren zuzendariarena, HABEren Helduen Euskalduntzearen Oinarrizko Curriculumean (HEOC) ezarritako euskararen komunikagaitasun-mailak egiaztatzeko proben 2017. ekitaldirako izendapen berriak egiteko dena. (EHAA-2017ko ekainak 13, 111 zk.)\nEBAZPENA, 2017ko martxoaren 13koa, HABEren zuzendari nagusiarena, Helduen Euskalduntzearen Oinarrizko Curriculumean zedarritutako komunikagaitasun-mailak egiaztatzeko 2017. urteko probetarako aztertzaileak izendatzeko dena. (EHAA- 2017ko martxoak 22, 57 zk.)\nEBAZPENA, 2017ko martxoaren 3koa, HABEren zuzendari nagusiarena, Eusko Jaurlaritzaren Erregistroan inskribatuta dauden Euskal Etxeetako euskara-ikasleei zuzendutako deialdi berezia egiten duena, Helduen Euskalduntzearen Oinarrizko Curriculumean zedarritutako B1, B2 eta C1 komunikagaitasun-mailak egiazta ditzaten. (EHAA- 2017ko martxoak 13, 50 zk.)\nEBAZPENA, 2017ko otsailaren 8koa, HABEKO zuzendariarena, HABEren Helduen Euskalduntzearen Oinarrizko Curriculumean (HEOC) ezarritako euskararen komunikagaitasun-mailak egiaztatzeko proben 2017. ekitaldirako Azterketa Batzordeko kideak, epaimahaiak, tutoreak, lurralde-arduradunak eta lurralde-batzordeak izendatzeko dena (EHAA- 2017ko otsailak 17, 34 zk.) (EHAA-2017ko ekainak 13, 111 zk.) (EHAA-2017KO uztailak 26, 141 zk.)\nEBAZPENA, 2017ko urtarrilaren 9koa, HABEren zuzendari nagusiarena, HABEren Erregistroan inskribatuta dauden euskaltegietako eta euskararen autoikaskuntzarako zentro homologatuetako ikasleek 2016-2017 ikasturtean ebaluazio jarraituaren bitartez HEOCaren zein maila egiaztatu ahal izango dituzten ezartzen duena eta 2017ko azterketa-deialdiak egiten dituena. (EHAA- 2017ko urtarrilak 18, 12 zk.) HUTSEN ZUZENKETA (EHAA- 2017ko apirilak 7, 69 zk.)\nAGINDUA, 2016ko azaroaren 23koa, Hezkuntza, Hizkuntza Politika eta Kulturako sailburuarena, HABEren Helduen Euskalduntzearen Oinarrizko Curriculumean ezarritako gaitasun-mailen ziurtagiriak eskuratzeko prozedurak ezartzen dituena. (EHAA- 2016ko abenduak 7, 232 zk.)\nAGINDUA, 2016ko maiatzaren 24koa, Hezkuntza, Hizkuntza Politika eta Kulturako sailburuarena, Helduen Alfabetatze eta Berreuskalduntzerako Erakunde autonomiadunak (HABEk) eskaintzen dituen zerbitzuen eta egiten dituen jardueren prezio publikoak finkatzeko den 2013ko irailaren 17ko Agindua aldatzen duena. (EHAA-2016ko ekainak 15, 113 zk.). HUTSEN ZUZENKETA (EHAA-2016ko uztailak 7, 129. zk.)\nEBAZPENA, 2015eko abuztuaren 3koa, HABEren zuzendari nagusiarena, Helduen Euskalduntzearen Oinarrizko Curriculumaren mailen azpimailak zedarritu eta ikas-irakas prozesuen eraketa, jarraipena eta kudeaketa didaktikoaren jarraibideak ezartzen dituena. (EHAA- 2015eko abuztuak 20, 157 zk.)\nAGINDUA, 2015eko uztailaren 22koa, Hezkuntza, Hizkuntza Politika eta Kulturako sailburuarena, Helduen Euskalduntzearen Oinarrizko Curriculuma (HEOC) ezartzen duena. (EHAA- 2015eko uztailak 31, 144 zk)\nAGINDUA, 2013ko irailaren 17koa, Kultura sailburuarena, HABEk eskaintzen dituen zerbitzuen eta betetzen dituen jardueren prezio publikoak finkatzen dituena. (EHAA- 2013ko urriak 1, 187 zk.)\n47/2012 DEKRETUA, apirilaren 3koa, euskaraz egindako ikasketa ofizialak aintzat hartzeko eta euskara-maila hizkuntza-tituluen eta ziurtagirien bidez egiaztatzetik salbuesteko dena. (EHAA- 2012ko apirilak 16, 74 zk.)\nDEKRETUA 297/2010, azaroaren 9koa, euskararen jakite-maila egiaztatzen duten tituluak eta ziurtagiriak baliokidetu, eta Hizkuntzen Europako Erreferentzi Marko Bateratuko mailekin parekatzeko dena. (EHAA- 2010eko azaroak 15, 219 zk.)\nEBAZPENA, 2005eko uztailaren 27koa,HABEren zuzendari nagusiarena, HABEk deialdiz eskaintzen dituen dirulaguntzak eskuratzeko euskaltegi publiko zein pribatuek, auto-ikaskuntzarako zentro homologatuek eta Euskal Etxeek bete behar dituzten oinarrizko baldintzak ezartzen dituena. (EHAA- 2005eko abuztuak 29, 163 zk.)\n179/2003 DEKRETUA, uztailaren 22koa, helduentzako euskararen irakaskuntza burutzen duten euskaltegien eta beste zentro homologatuen jarduera eta horien finantziazioa Euskal Autonomia Erkidegoko Administrazioaren aldetik arautzen duena. (EHAA- 2003ko uztailak 31, 149 zk.)\n34/1996 DEKRETUA, otsailaren 13koa, HABEren arau organikoak onartzen dituena. (EHAA- 1996ko otsailak 23, 39 zk.)\nAzaroaren 25eko 29/1983 LEGEA, Helduen Alfabetatze eta Berreuskalduntzerako Erakundea Sortaraztekoa eta Euskaltegiak Araupetzezkoa. (EHAA- 1983ko abenduak 12, 183 zk.)\nAzken aldaketako data: 2017/11/06


Europazaletasuna defendatuko du Eusko Alkartasunak Gales eta Eskozian | EA - Eusko Alkartasuna\nHasiera » Albisteak » Europazaletasuna defendatuko du Eusko Alkartasunak Gales eta Eskozian\nEuropazaletasuna defendatuko du Eusko Alkartasunak Gales eta Eskozian\nArgitaratua honek egina: Prentsa Bulegoa data Urr 3, 2018 honetan: Albisteak, Berriak, Nazioartea\nGales eta Eskozian aste honetan egingo diren ekitaldietan parte hartuko du Lorena López de Lacallek, Eusko Alkartasunako Nazioarteko Politikako idazkaria eta Europako Aliantza Libreko presidenteordea. EALko partaide ere baden Plaid Cymryk antolatutako hitzaldian parte hartuko du. Biltzar Nagusia egin berri du alderdi galestarrak eta Adam Price presidente hautatu. Eskozian berriz, larunbatean egingo den independentziaren martxa handian egongo da eta UEn zabalik dauden subiranotasunaren aldeko prozesuei buruzko hitzaldian parte hartu.\nProtagonismo handia izan du Brexit-ak Plaid Cymruren Biltzar Nagusian, eta gai horri buruzkoa izango da ere Eusko Akartasunako ordezkariak parte hartuko duen hitzaldia. Jill Evans eurodiputatuak eta Llyr William, Galeseko alderdiko Nazioarteko Politiken idazkariek ere hitz egingo dute mintzaldian.\nAlderdi europeista da Plaid, eta Galeseko hiritarrek Brexitaren alde egin izateak (diferentzia txikiarekin bada ere) kezkatzen du, bate zere, Europar Batasunetik ateratzearen alde egin duten lagun asko damututa daudela jakinda. Sortu den egoerari begiratuko dio López de Lacallek, subiranotasuna, europazaletasuna eta ezkerreko ikuspegitik eta “gizarte justizia, giza eskubideak eta oinarrizko eskubideen defentsarekin aurrera jarraitzeko” deia egingo du. “Bi fronteetan ditu arazoak Europak, bere herri batzuetako eraikuntza nazionala eta horietako gehienetan dagoen gizarte eta lan prekarietatea. Horregatik ausardiaz aritzeko ordua da”, uste du López de Lacallek.\nCardiganen (Gales) izango da hitzaldia eta hurrengo egunean Edinburgora (Eskozia) joango da Eusko Alkartasunako ordezkaria, gizarte eragile abertzaleek antolatu duten martxan handian parte hartzeko eta Eskozia eta Galeseko independentzia prozesuei buruzko hitzaldian parte hartzeko.


Penascal Sociedad Cooperativa: Nuestra escuela\nTolosako Peñascal Kooperatiba\nIrabazi asmorik gabeko gizarte-ekimeneko erakundea da Peñascal Kooperatiba, 1986az geroztik onura publikotzat aitortua. Hainbat arrazoi pertsonal, akademiko edo sozialengatik gizartean bazterturik edo baztertzeko arriskuan dauden pertsonak gizarteratzea du helburu. Horretarako, haien prestakuntza eta kalifikazio profesionala, lan aktibazioa eta enpleguaren sorrera lantzen dituzte, elkartasunezko eta herritartasunezko jarrerak eta balioak sustatuz eta motibazioa aurkitzen lagunduz, pertsonak gizarteko protagonista aktiboak izan daitezen.\nHorrez gain, DBHko titulua bukatu ezinean daudenentzako Tolosaldean aurkitzen den irtenbide bakarra ere bada.\n«Ikasi lanean» esamoldea erabiltzen dute lema moduan. Metodo pedagogiko berritzailea garatzen dute, praktiketan oinarritutakoa, eta beraientzat ezinbestekoa da familiekin harreman zuzena eta etengabea izatea. Benetako tailerretan eta guneetan ikasten dute, klase praktikoei garrantzi berezia emanez. Metal artolan esaterako, galdaragintza lantzen da, benetako lanak burutuz. Eta sukaldaritzan berriz, Leaburuko Ostatu jatetxean jorratzen da praktikaldia, eguneko menuarekin.\nOinarrizko maila eskaintzen da Peñascal-en eta bi ikasketa lerro dituzte: Elementu metalikoen fabrikazioa eta, sukaldaritza eta jatetxe-arloak.\nPrestakuntzaren arloko jarduerak izateaz gain, enpleguarekin konprometituta dago Peñascal; bitartekari lanak egiten dituzte enplegu zerbitzuekin eta enpresekin, eta gizarteratze enpresak sortu eta kudeatzen dituzte.


txintxarri.eus: Lore eta landareen V. azoka bihar Okendon\nLore eta landareen V. azoka bihar Okendon\nLasarte-Oriako Lore eta Landareen V. azoka izango da bihar, Okendo plazan. Udaberriarekin batera, loratu dira landareak eta horien erakusleiho izango da herriko plaza goizetik eguerdira bitarte.\nAzokaren antolatzaile eta laguntzaileak, atzo eguerdiko aurkezpenean.\nTxintxarri 2017/04/21 10:00\nUdaberriko zelai loredun eta koloretsuen antzera esnatuko da bihar, Okendo plaza; lore eta landareen V. azokak hartuko baitu Lasarte-Oriako enparantza.\nGoizeko 10:00etan zabalduko ditu ateak aipatu azokak eta eguerdiko 14:30ak bitarte izango da lore eta landareak ikusi, usaindu eta erosteko aukera ederra.\nEkimen horren berri eman zuten atzo eguerdian, Lasarte-Oriako alkate Jesus Zaballosek, Dioni Avila merkataritzako teknikoak, Nuria Fernandez Sozioekonomia batzordeko zinegotziak, eta Ainhoa Amundarain Behemendi Landa Garapenerako Elkarteko ordezkariak.\nAlkateak azaldu moduan, aurtengoan 14 erakusmahai izango dira dira azokan.\nHorietan guztietan, mota askotariko lore eta landareak izango direla gaineratu nahi izan zuen Behemendi Elkarteko ordezkari Ainhoa Amundarinek; "kapo zein barruko lore eta landareak, haziak, sukaldaritzarako eta kosmetikarako belarrak, eta beste hainbat lore eta landarek atonduko dute Okendo plaza.\nEtxeko haur eta gazteenek ere izango dute azokaz gozatzeko aukera bat baino gehiago. Antolatzaileek jakitera eman duten moduan, haurrentzako tailerrak izango dira azokan, horrela. landareez eta loreez zertxobait gehiago ikasi ahal izango dute gerturatzen direnek.\nTailer horien egitarauari dagokionean, goizeko 11:00etatik 12:00etara izango da lehena.\nHorretan, lore prentsatuekin eskulanak egiteko tarte ederra izango da.\nBigarren tailerra berriz, lehena amaitutakoan hasiko da, 12:00etan eta honek ere ordubeteko iraupena izango du. Honetan, landaketaz ikasi ahal izango dute gaztetxoek.\nTailer hauekin batera, azokak iraun bitartean jolasak ere izango direla jakinarazi dute antolatzaileek.\nAgerraldiaren amaieran herritarrak animatu nahi izan zituzten biharko azokara hurbildu eta gozatzera.


Campaña de publicidad NEXT - NEXT - navarra.es\nCampaña de publicidad NEXT - NEXT\nCampaña de publicidad NEXT\nNEXT sarea handitzeko kanpaina\nNafarroako Gobernuko Herritarrekiko Harremanetako Departamentuak kanpaina bat abian jarri du, Kanpo Ekintzarako Zuzendaritza Nagusiaren bidez, kanpoan bizi diren nafarrendako NEXT sarea handitzeko xedez.\n"Sustraiak eta hegoak" lelopean, kanpaina maiatzaren bukaerara arte programatu da Nafarroako online hedabideetan, eta Nafarroako Kutxako Fundazioaren laguntzaz egin da. Kanpainaren bidez gonbidapen bat luzatzen zaie hedabide hauek Nafarroatik kanpotik kontsultatzen dituzten erabiltzaileei NEXT dutu-basean sar daitezen.\nKanpainaren helburua da sareak sortzea kanpoan bizi diren nafarrak elkarrekin harremanetan jartzeko eta harreman berria ezartzeko Nafarroako gizartearekin eta bertako enpresa eta erakundeekin. Hauxe baita, hain zuzen ere, Nafarroako Gobernuaren NEXT estrategiaren helburuetako bat.


Herritargo globalera begirako praktikak planifikatu eta ebaluatzeko tresnak Itzuli\nHerritargo globalerako heztea, komunitate lokal eta globaleko kide izateaz jabetutako herritarrak heztea da; herritar horiek, hain zuzen, mundu zuzenago eta jasangarriago bat eraikitzeko konpromisoa hartuak daudelako.\nAgerkari honen helburua, orientazio-irizpideen sistema batez osaturiko markoa eskaintzea da; irizpide horiek aukera emango digute geure hezkuntza-praktika planifikatu eta ebaluatzeko, herritargo globalerako hezkuntzaren ikuspegitik.\nTestua hiru kapitulutan antolatu da: lehenean, irizpide-sistema horren logika globala zein den azaltzen delarik, horien osagaiak agertzen ditu ikuspegi jeneralista eta operatibotik: balioak, emaitzak, metodologiak, determinatzaileak, etab. Bigarren kapituluan irizpide-sistema horren erabilgarritasuna azaltzen du modu praktikoan eta, era berean, hainbat ikuspegi, premia edota aukeren arabera baliatzeko pistak ematen ditu. Hirugarrenak, azkenik, orientazio-irizpide horiek lanabes praktiko nola bihur daitezkeen erakusten du eta, gainera, horiek aplikatzeko aholku orokorrak ematen ditu.


“Hegazkin modua” kanpaina eta deskonexio digitalaren abantailak - Berriak - Gazteria\n“Hegazkin modua” kanpaina eta deskonexio digitalaren abantailak\nPantallasAmigas, Espainiako Psikologiaren Kontseilu Nagusiak, MAPRE Fundazioak eta Twitterek sentsibilizazio-kanpaina bat jarri dute abian, deskonexio kontzientea aldarrikatzeko\nHaur, nerabe eta gazteek gero eta denbora gehiago pasatzen dute pantailen aurrean. Arrazoiak era askotakoak izan daitezke: ikastolako lan bat, aisialdia, harreman sozialak... Gailu teknologikoen erabilerak onuragarria izan behar luke; baina negatiboa ere bada, menpekotasun bat sortzen duenean, gure askatasuna mugatu eta gure portaerak zein jarrera sozio-emozionalak aldatzen dituenean. COVID19ak eragin duen itxialdian, eta hurrengo faseetan ere, gailu digitalen erabilera premiazko bihurtu da.\n“Practica el modo avión” kanpaina Pantallas Amigas erakundeak jarri du abian, Espainiako Kontseilu Nagusiarekin, Mapre Fundazioarekin eta Twitterrekin batera. Herritar guztiei zuzenduta dagoen arren, bereziki nerabeengan jartzen du arreta.\nAntolatzaileen arabera, “konektatuta egotea, on line egotea, egoera kontzientea izan behar du, aukeratzen dugun zerbait, gure ongizatea lortzen lagunduko diguna. Era berean, kontuan hartu behar dugu Saretik kanpo egoteko dugun aukera, sareetan dauden ohitura, moda edo presio sozialetatik kanpo”. Sentsibilizazio-kanpaina honek, deskonektatzeak dituen hamar abantaila edo ondorio positibo azpimarratzen ditu, eta sinbolikoki, “hegazkin modua” aktibatzera gonbidatzen gaitu.\nGipuzkoako Foru Aldundiko Gazteria Zuzendaritza ere arduratuta dago neurriz kanpoko konektatzearekin. Izan ere, KULTURA DIGITALA izeneko bere programaren helburuetako bat da adingabeen eta gazteen artean Sarearen erabilera arduratsua eta segurua sustatzea. Horretarako, kulturadigitala.eus webguneak guraso eta arloko profesionalentzako hainbat baliabide biltzen ditu.\nBertan dexintoxikazio digitala lantzeko sekuentzia didaktiko bat aurkitu dezakezue. Horren helburua da gailu teknologikoen gehiegizko erabilerari buruzko solasaldia bultzatzea. Material hauek aitzakia dira gazteekin solasean aritu eta haien artean espiritu kritikoa sustatzeko; hau da, nortasun digitala, pribatutasuna, irudiaren babesa eta beste hainbat gai lantzeko tresna bat dira.


Admin (Eztabaida | ekarpenak)(r)en berrikusketa, ordua: 08:26, 22 Urtarrila 2009\nKomunikazio sarea i2BASK-en azpiegitura nagusia da. Zortzi presentzia gune ditu, zuntz iluneko eta 2,5 Gbp-eko SDH lotuneen bidez lotuta; gainera, zuntz iluneko lau lotune gehigarri ditu, presentzia guneen irismenetik kanpo dauden korporazio sare batzuekin.\ni2BASK-ek zuntz optikoko Gigabit Ethernet interfazearen bidezko lotuneak eskaintzen dizkie Euskadiko I+G+b-ko eragileen korporazio sareei. Halaber, RedIRISsartzeko bidea ere egin eta, horrekin, zerbitzu hauen erabiltzailea izateko baldintzak partekatzen ditu.\nBaliabide erabilgarriei eta i2BASK-eko afiliazio nahiz lotura prozedurei buruzko informazio gehiago Komunikazioen Eskuliburuan.\ni2BASK IPv6 natiboa (helbideen lerruna 2001:0720:1414::/48) eta Multicasta dituen sarea da.\ni2BASK-ek sarbidea eskaintzen du EDUROAM sarera. Ikuskatu sare hori, erabilitako azpiegitura eta bertarako konexio metodoak azaltzen dituen agiria.


Diru-laguntzen kudeaketan aholkularitza - Zenta\nLaguntza teknikoen beharra baduzu (gurpildun aulkiak, eskorgak…) kasu askotan Osakidetzak eta Gipuzkoako Foru Aldundiak finantziatzen dituzte. Erosketa egin aurretik, galdetu eta bide horretan aholkatuko dizugu.\nEusko Jaurlaritza, Osasun Saila. Prestazio ortoprotesikoen katalogoa\nEusko Jaurlaritzak, Osakidetza eta Osasun Sailaren bitartez, eurek onartutako establezimenduetan erositako zenbait protesi eta ortesi finantzatzen ditu, beti ere bere katalogoaren barne badaude. Horretarako aurretiaz medikuaren idatzizko agindua beharko duzu. Behar izanez gero, zatoz eta laguntza honen kudeaketan lagunduko dizugu.\nGipuzkoako Foru Aldundia. Gizarte Politika Saila\nGipuzkoako Foru Aldundi mendekotasun egoeran dauden eta Gipuzkoan bizi diren pertsonen eskura ditu diru-laguntza eta prestazio ezberdinak. Gizarte zerbitzuetan hasten da prozesu hau, pertsona bakoitzaren egoeraren balorazioa eskatuz. Balorazio horren emaitzaren araberakoa izango da eskura ditzakezun diru-laguntzen mota.\nLguntza hauek tramitatzeko beharrezko informazioa jasotzeko, Udaletxe bakoitzeko Gizarte Zerbitzuetara jotzea beharrezkoa da. Hauek dira Gipuzkoako Foru Aldundiak eskaintzen dituen laguntzak:\nFamilia ingurunean zaintzeko prestazioa\nFamiliako kideek eskainitako zaintzari loturiko prestazioa.\nZerbitzuari lotutako prestazioak\nZerbitzu publiko edo intunpekoetara sarbiderik lortu ez denean ematen da diru-laguntza hau.\nEguneroko ekintzak aurrera eramateko autonomia maila handitzen duten kanpo zerbitzuak kontratatzeko laguntza.


Irazu Larrañaga, Juan - Auñamendi Eusko Entziklopedia\nIrazu Larrañaga, Juan\nIruran (Gipuzkoa) 1897ko irailaren 10ean jaiotako medikua. Chile eta Perutik barrena ibiliz zebilen bere bidaietariko baten hil zen 1972ko urriaren 18an.\nSendiak Buenos Airesera emigratuta Montserrat eta Guillermo Rawson Ikastetxeetan ikasten du. Euskara eta gaztelera hitz egiten ditu. Unibertsitate ikasketak Buenos Airesen egiten ditu. 1938an Medikuntza Fakultatean urologia klinikoaren katedrari atxikitako irakasle dugu. 1951an Urologiako Argentinar Sozietateko idazkaria izan ondoren erakunde bereko lehendakari izendatua da. 1964 Urologiaren Nazioarteko Sozietateko kide da. "Urologia" aldizkarian lankide da. Behin erretiroa hartuta, 1967an, bere ama hizkuntza berregiteko Laurak-Bat era euskara ikastera doa. "El Arbol de Guernica" antzezlanean ere parte hartzera iritsi zen, Larramendiren betekizunean jardunaz.


Ilusioa | Hitz beste\n2013-12-29 2014-03-17 by Anjel Lertxundi\nOlentzerok ekarritako pakete bati begira dago, pentsakor. Urtea ez zaio orain hamabi hilabete imajinatu bezala atera. Laster, dardara sentitzen hasi zen eskuetan, erlojua esan nahi zuen momentuan telefonoa trabatzen zitzaion gogoan. Medikuarenera joan zenerako, gaitza hasia zegoen arrakala sakonak egiten haren memorian. Kontziente da zer etorri zaion, kontziente da aurki kontzientzia galduko duela. Folio batzuk hartu, eta inoiz egin ez duena nahi du egin: gutunak idatzi. Senideei, lagunei. Lehendabizikoa emazteari idatzi dio, bizitzan esan ez dizkionekin eta erdizka esandakoak osatuz. Emazteak nekez kontrolatu du emozioa gutuna irakurtzerakoan. Senarrak bigarren gutun bat idatziko omen dio estrainekoan kabitu ez zaizkionekin. Eta hirugarren bat ere bai, bigarrenean sartu ez direnekin.\nOlentzerok ekarritako paketea ireki du, kolpean, urduri. Txikitako opariek ez bezalako ilusioa egin dio paper-mazo bat ikusteak.\nZutabean kontatzen dudana erreala da, orain gutxi ezagutu nuen. Horrelako asko gertatu dira, kontatzen dudanak aldaera asko izan ditzake. Zutabea sarera nenkarrela, Italia hizpide izeneko kronika-liuruan kontatu nuena etorri zait burura. Ez da gauza bera, baina bi kontakizunek oinarri bera dute: memoriari eusteko premia. Hona Triesten izan nintzenean kontatu zidaten istorioetako bat:\n“[Juan Octavio Prenz idazleak] Triesten sortu duten Pen Club-aren berri ere eman dit. Taldearen ezaugarririk nabarmenena, bertako kide diren idazle triestearren sorkuntza-hizkuntzak: italiera, serbo-kroata, alemana, gaztelera, friulera, eslobeniera, inglesa, frantsesa eta orain gogoan ez dudan bederatzigarren bat. Udalak lokal bat utzi zien beren bilerak egiteko. Zahar-etxe baten ondoan dago lokala, eta idazleek, alokairu gisa, tailer literario bat sortu zuten edadetuekin lan egin eta haien memoriak biltzeko. Album familiarra deitzen diote iniziatibari, eta zahar-etxean dauden askok eta askok idatziak dituzte jada beren memoriak. Gerran-eta izandako esperientzien memorandum izugarri bat osatzen ari direla esan digu Prenz-ek: “Naufragio asko bizi izan ditu hiri honek. Naufragiootatik salbatu edo erdi salbatu zirenen memoria gordetzea da gure asmoa”.\nPosted in: fikzioa, Gizartea, Literatura\t|\nBeraiek jakin gabe →


Tolosako EAJk turismoa indarberritzearen aldeko apustua egiten du - Gipuzko Buru Batzarra\nTolosako EAJk turismoa indarberritzearen aldeko apustua egiten du\nEAJko udal taldeak nabarmendu du etengabeko berrikuntza beharrezkoa dela orain arteko ekimenei bultzada emateko. Jeltzaleek azpimarratu dute Tolosaren erakargarritasun eta xarmaz baliatuta bisitariak erakarri behar direla, merkataritza eta ostalaritzaren bitartez enplegua sustatzeko.\nEAJ-PNVko udal taldeak turismoa indarberritzearen aldeko apustua egiten du, ekimen berriak landuz, Tolosa, Gipuzkoa eta Euskadin proiektatzeko. Olatz Peon alkategai jeltzaleak adierazi du Tolosak indarra galdu duela azken urteotan eta horregatik, beharrezkoa dela ekimen berriak martxan jartzea. “Tolosako biztanle kopuruko udalerri gutxik dute Tolosak adina bizi kalean; hainbat gizarte eta kultura ekimen ditugu, hala nola, Tolosa Kantari, txarangak, asteroko azokak edota ezohiko azokak, azaldu du Olatz Peonek, eta horrek guztiak eragin zuzena du herriaren bizitasunean eta tolosarren izateko moduan”.\n“Azkenaldian zenbait ekintzen gainbehera ikusi dugu, eta orain horri, turisten galera ere gehitu behar diogu” adierazi du jeltzaleak. Olatz Peonek azaldu duenez, turismo bulegotik igarotako bisitari kopuruak nabarmen egin du behera. 2010 urtean 9.000 turista pasa ziren bulegotik, 2011an 12.200, 2012 eta 2013 urteetan 9.000 eta azken urtean 6.600 izan dira. “Beheraka honetan hainbat faktoreek izan dute eragina, baina arduratuta gaude gai honekin eta hausnarketa bat egitea beharrezkoa dela uste dugu datuek okerrera egin ez dezaten” gaineratu du.\nEAJ-PNVko udal taldearen arabera, orain arteko ekimenek indarra galdu dute Bilduko udal gobernuak inertziaz jokatu duelako, beste zenbait gaietan egin modura. Jeltzaleen aburuz ezin dira ekimenak urtero modu berean gauzatu, “aukera berriei ateak ireki behar zaizkie” gaineratu dute. “Egia da Bilduk ez dituela aurreko legealdietan martxan jarritako ekimenak deuseztatu, baina ez diete behar bezalako bultzadarik eman; ondorioz, txuleta feriak edota bisigu festak jasotako bisitari eta parte hartzaile kopuruek behera egin dute” aitortu du alkategaiak. “Tolosa ekimen handia duen herria da, horregatik ohiko azokei bultzada eman behar zaie eta azoka bereziak ere behar bezala sustatu behar dira berrikuntzak txertatuz” gehitu du. EAJ-PNVko udal taldearen ustetan berritasunak ekimenak indartu eta bisitariak erakartzen ditu. Horren adibide gisa mikologia asteak izandako arrakasta aipatu dute, aurtengo berritasunekin ekimenak inoiz bezalako partaidetza izan du eta datorren asteburuko Tolosa Goxua azokak arrakasta bera izan dezan espero dute.\nHorren harira, EAJ-PNVko udal taldeak Donostia 2016 aukera berrien harrobi izan daitekeela azpimarratu du. Jeltzaleen aburuz, Tolosak Donostia 2016ek eragingo duen turismo bultzadari probetxu atera behar dio turistak herrira erakartzeko. “Dagoeneko udala lanean ari da eta zenbait ekintza jada aurreikusi dira, baina beharrezkoa da haratago joatea eta ekimen gehiago pentsatzea, kirol eskaintza eta eskaintza kultural eta soziala zabaldu eta beren arteko sinergiak sustatzeko” azaldu du.\nAzkenik, jeltzaleek azpimarratu dute beharrezkoa dela, Tolosak duen erakargarritasun eta xarmaz baliatuta, turista gehiago erakartzea, merkataritza eta ostalaritzaren bitartez enplegua sustatzeko. Horretarako nahitaezkotzat jo dute indarrak batzea eta elkarlanean aritzea, bereziki ostalari eta merkatariekin. Hori dela eta, EAJ-PNVko udal taldeak Bildurekin eta Tolosako hainbat eragileekin landu nahi du gai hau. “Egun Tolosan egiten diren hainbat eta hainbat ekimen behar bezala sustatu behar ditugu eta berriak sortu, udalerriaren proiekzioa sendotzeko eta sozialki, kulturalki eta ekonomiko indarberritzeko” amaitu du Olatz Peonek.


Emakumeak elkarteetara bidean - Tolosa - Tolosaldeko ataria\nEmakumeak elkarteetara bidean\nIrati Saizar Artola 2022-06-23 11:59\nPauso motelean eta tantaka, baina ari dira Tolosako zenbait elkarte gastronomiko emakumeei bazkideen artean lekua egiten; Gure Kaiola eta Txinparta elkarteak dira horren adibide.\nGizonen eremua izan da tradizioz elkarte gastronomikoa. Tolosan udalak lanketa berezia egin zuen elkarteetan, parekidetasunaren bidean, emakumeak ere bazkide izan zitezen, eta egun, bakoitza bere kaxara, baina ari dira pausoak ematen.\nDuela hiru urte sartu zen bazkide, lehen aldiz, emakume bat, Gure Kaiola elkartean, eta iaz eman zuten pauso hori Txinparta elkartean, emakume bat bazkide sartzean.\n"Bagenuen gogoa gauzak bere onera etortzeko", dio Jon Oramazabal Txinparta elkarteko lehendakariak. Duela urte batzuk emakume batek bere burua aurkeztu zuen Txinpartako bazkide izateko eta ez zuen lortu. Bazkide sartu edo ez gainerako bazkideek erabakitzen dute elkarte horretan, botazio bidez, eta bi herenaren baiezkoa behar da onartua izateko. "Muga-mugan geratu ginen, gehiago ginen baiezkoa ezezkoa baino, baina bi heren izateko bizpahiru boto falta ziren". Emakumeak bigarren saiakera bat ere egin zuen, baina bigarrenean ere ezezkoa atera zen.\nOrain "kontuari buelta" eman diote, eta iaz sartu zen lehen emakume bazkidea, aho batez onartuta. "Ari gara pixkana normalizatzen", dio pozez Ormazabalek. Momentuz, emakume bakarra dago bazkide Txinpartan. Hala ere, zehaztu du gertatu direla kasuak gizonezkoak kanpoan geratu direnak ere. Bere elkartean geroz eta emakume bazkide gehiago ikusi nahiko lituzke, eta baikorra da zentzu horretan, baina denbora beharko dela ere argi du: "Ez dakit zenbat denbora pasako den, baina aldaketa badakit etorriko dela; pausoak mantsoegi eta makalegi ematen ari gara, baina pauso seguruak dira eta pixkana lortuko dugu".\nLehen emakume bazkidea\nUmetatik sartu-irtenean ibili da Cristina Tolosa Lopetegi tolosarra Gure Kaiola elkartean. Aita bazkidea da eta duela hiru urte eman zuen berak ere bazkide izateko pausoa: "Gazteagoa nintzenean esaten nuen: 'ba gizonak ibili daitezela elkartean eta listo', baina gero pentsaera aldatzen zoaz eta pentsatu nuen nik ere esparru hori bizitu nahi nuela".\nTolosa baino lehen, beste emakume bat bi bider saiatu zen bazkide sartzen, baina ez zuen lortu. "Ordurako buruan bueltaka nuen sartzearena", kontatu du.\nElkarte bakoitzak bere moduak ditu bazkide berriak sartzeko. Gure Kaiolan bi bazkidek aurkeztu eta babestu behar dute bazkide izan nahi duen pertsona, eta urtarrilean egiten den asanbladan bi herenak baiezkoa bozkatu behar du. "Larri-larri" baina sartzea lortu zuen tolosarrak. "Badakit batzuk ez zirela gustura izango erabakiarekin, baina tira, inork ez dit aurpegi txarrik jarri eta ez dut inolako arazorik izan, hasieratik asko lagundu didate". Aitari kontatu zion lehenik bere asmoen berri, eta beste bazkide batzuekin hitz egitean animatu zen izena ematera: "Aitari komentatu nion eta hasieran harrituta geratu zen bera ere, baina ilusioa egiten bazidan aurkezteko esan zidan". Bozketako egunean hautagaiak ez dira asanbladan egoten, eta zorionak emanez whatsapp bat iritsi zitzaionean jakin zuen barruan zegoela.\nKontatu du bera bazkide sartu eta hurrengo urtean emakume eta gizon bat aurkeztu zirela eta emakumea sartu zela baina gizonak ez zuela lortu sartzea. Egun, hiru emakume dira bazkide, eta datorren urtean zuzendaritza taldean egongo da horietako bat: "Lehen emakumea izango da Gure Kaiolako zuzendaritza taldean sartzen, eta beste biak elkartearen ehungarren urteurrenean sartuko gara zuzendaritzara, 2027an".\nGeroz eta elkarte gehiagotan daude emakumeak, baina "adin bateko gizonen esparrua izanik, kosta egin zaie pausoa ematea", Tolosaren ustez. "Pena da lehenago hasi ez izana, baina hasi gara", dio. "Iritsi behar zuen momentua Gure Kaiolan ere, eta duela hiru urte iritsi zen gurera", bera bazkide sartzearekin batera.\nTolosak uste du, ordea, beste zenbait elkartetan emakumerik ez dagoela "inork izenik eman ez duelako". Izan ere, "erritmo ezberdina" daramate elkarte gastronomikoek, eta bazkide sartzeko moduak ere ez dira berdinak denetan: elkarte bakoitzak bere arauak jartzen ditu bazkide berriak hartzeko. Elkarte batzuetan, bazkide bat hiltzen denean edo norbaitek bazkidetza uzten duenean familiakoei eskaintzen zaie sartzeko aukera; beste batzuetan, aldiz, zerrendan apuntatu eta txanda iristean sartzen dira; Gure Kaiolaren eta Txinpartaren kasuan, esaterako, gainerako bazkideen onarpena behar da.


EAJren "konfiantzazko botoagaz", EH Bilduk aurkeztutako aurrekontuek aurrera egin dute Elorrion - Elorrio - Anboto.org\nEAJren "konfiantzazko botoagaz", EH Bilduk aurkeztutako aurrekontuek aurrera egin dute Elorrion\nMaialen Zuazubiskar 2019-12-17 12:55\nAtzo iluntzean, 2020ko udal aurrekontuak onartzeko asmoz, osoko bilkura egin zuten Elorrion. Bertan, gobernu taldeak 9.100.000 euroko aurrekontu proposamena aurkeztu zuen. Idoia Buruaga alkateak adierazi zuenez, Elorrio hobetzeko herritarren, herriko elkarteen, udaleko langileen eta oposizioko alderdien iritziak jasota eta eguneroko parte hartzea bultzatuta sortutako aurrekontuak dira gobernu taldeak aurkeztutakoak. "Aurrekontuek Elorrioko bizi kalitatea hobetzea dute helburu, elorriarrak erdigunean ipinita", esan zuen alkateak.\nMikel Arruabarrena EAJren bozeramaileak "konfiantzazko botoa" emango zutela eta abstenitu egingo zirela adierazi zuen. "Negoziazio batzar bi egin ditugu gobernu taldeagaz, eta berba eman digute guk proposatutako hainbat puntu jorratuko dituztela. Beraz, konfiantzazko botoa emango diegu", azaldu zuen EAJko kideak. Arruabarrenaren esanetan, Betsaide inguruko errepidearen inguruko azterketa tekniko bat egitea, Nagusien Etxe ingurua egokitzea eta kiroldegi berri bat eraikitzeko pausoak ematen hastea eskatu dute, besteak beste.\nElkarrekin-Podemos Herriaren Eskubideak, ostera, aurrekontuen kontra bozkatu zuen. "Hiri Antolamendurako Plan Orokorra berrikustea eskatu dugu, gure ustez iraungita dago eta. Baina gobernu taldeak ez du onartu. Beraz, kontra egingo dugu", esan zuen Agustin Fernandez bozeramaileak. Horrez gainera, parte hartzerako partida bat egotea beharrezko ikusten dutela eta Nagusien Etxea ez dutela Aldapebeitian egoki ikusten adierazi zuten.\nOrain zortzi urte 12 botogaz onartutako HAPOa iraungi gabe dagoela erantzun zuen Buruaga alkateak, eta teknikariek esaten dutenean berrikusi egin behar dela, horixe egingo dutela. Bestalde, nabarmendu gura izan zuen gobernu taldeak egunerokoan lantzen duela parte hartzea. "Iaz, Aldapebeitiako gaia zela-eta, parte hartze prozesu bat martxan ipini genuen. 500 herritarrek parte hartu zuten eta Aldapebeitian Nagusien Etxea gura zutela esan zuten. Orain, zuek hori ez dela egin behar diozue. Hori da parte hartzea bultzatzea?", esan zuen. Bestalde, abstentzioaren bitartez konfiantza ematea eskertzen dutela eta EAJ "ez dela damutuko" esan zuen alkateak.


Galdera arruntak | WatercolorPNG\n2016 abuztuan sortu zen, WatercolorPNG kalitate handiko diseinu baliabideak saltzen dituen webgunerik garrantzitsuena da. Akuarela lore milaka eta beste diseinu aktibo ditugu sormen mundu osoko komunitateei eskaintzeko. Ukrainan sortu ginen, baina mundu osoko merkatu bat zerbitzatzen dugu.\nNon aurki ditzaket nire produktuak?\nLehenik eta behin, sartu zure kontuan gure gunean. Ondoren, joan Nire kontua fitxa, pantailaren goiko eskuineko izkinan dago. Bertan zure produktuak / erosketak ikus ditzakezu.\nNon aurki dezaket nire deskarga lotura?\nErosi ondoren, mezu bat jasoko duzu "Zure deskargak prest daude" gaiarekin. delivery@shopify.com helbidean. Esteka hau iraunkorra da, nahi duzun moduan erabil dezakezu.\nZer motatako fitxategi mota eskaintzen dituzu?\nPNG eta JPG fitxategiak konbinatzen ditugu. Bereiz saltzen den elementua izan daiteke.\nEzin dut nire fitxategiak deskargatu / lokalizatu nire erosketaren ordainketa egin ondoren. Laguntzen didazu?\nErosketarekin zure kontuarekin egin ondoren, hainbat aldiz deskargatu ahal izango duzu nahi duzun esteka bidez soilik, baieztapen mezu elektronikoan jasoko duzu. Erosketak aurkitzeko arazoak badituzu, ziurtatu goialdean dagoen bilaketa-barraren gako-hitz egokiak idatzi dituzun hitz gakoak edo mugitu zure erosketa historian orrialdeetan.\nPayPal bidez ordaintzen ari bazara, PayPal-en gure webgunetik noizean behin atzeratu izan daiteke PayPal-en erosketa berretsi duen token bat jasotzeko. Token hau beharrezkoa da zure erosketa aitortzeko eta fitxategia deskargatzeko baimena ematen dizu. Hori gertatzen bada, itxaron 15 minutu berriro deskargatzen saiatu aurretik.\nZergatik ordubete behar da nire sorta deskargatzeko?\nHau batzuetan interneteko konexio motelagoa izan daiteke deskarga masiboarekin. Egoera hobetzen ez badu, pantaila-argazkia zure errore mezuak (baldin badituzu) hartu behar dituzu pantailan, eta jarri harremanetan gurekin laguntza eskatzeko eta zure estekak deskargatzeko beste esteka bat lortzeko.\nNola joan zaitezke zure produktuen fitxategiak kentzeko?\nGure produktuen fitxategi guztiek ZIP fitxategietan banatzen dira, espazioa aurrezteko eta fitxategi anitzak gorde ahal izateko sarbide erraza.\nFitxategi bat deskonprimitu dezakezu urrats hauek jarraituz:\nFitxategi edo karpeta bakar bat ateratzeko:\nEgin klik bikoitza konprimitutako karpeta irekitzeko.\nOndoren, arrastatu fitxategia edo karpeta konprimitutako karpeta kokapen berri batera.\nKonprimitutako karpetako eduki osoa ateratzeko:\nEgin klik eskuineko botoiarekin karpetan.\nEgin klik "Atera guztiak".\nOndoren, jarraitu pantailako argibideak.\nEgin klik bikoitza .zip fitxategian eta bilatu produktuaren karpeta edo produktuaren fitxategia. Fitxategiak ordenagailuan deskonprimitzeko programarik ez baduzu, 7-Zip instalatzea gomendatzen dugu. edo WinZip.\nEskaerak jartzen ditut gaiak.\nSentitzen dugu eskaera egin ezin duzula entzuten. Mesedez, jarri harremanetan Bezeroarentzako arreta zerbitzuarekin https://watercolorpng.com/pages/contact-us eta arazoa ahalik eta azkarren konpontzeko egingo dugu.\nSalatu kanpainen arau-hausteen bat.\nErabiltzaileek sortutako edukien plataforma gisa, edukien aurkako kezka larri larriki hartzen dugu eta ustezko urratzearen berri emateko denbora hartzen dugula eskertzen dugu. Kexa formal bat jarri ahal izateko, jar zaitez harremanetan gurekin.\nNola jarri harremanetan bezeroarentzako arreta?\nPozik gaude zure zalantzak argitzeko. Jarri harremanetan bezeroarentzako zerbitzua https://watercolorpng.com/pages/contact-us helbidean


Eba Ibarrola eta Idoia Arrillaga mutrikuarrek irabazi dute Debako Pala Txapelketa - Lea-Artibai eta Mutrikuko Hitza : Lea-Artibai eta Mutrikuko Hitza\nEba Ibarrola eta Idoia Arrillaga mutrikuarrek irabazi dute Debako Pala Txapelketa\nMutrikuko Neska Palistak elkarteko kideek bigarrenez jarraian irabazi dute Debako txapel preziatua. Finala Iratxe eta Maite Barruetabeña mutrikuarren aurka irabazi dute.\nEba Ibarrola eta Idoia Arrillaga txapelak soinean. Argazkia: Iruleak elkartea.\nEba Ibarrola eta Idoia Arrillaga mutrikuarrek nagusitasun osoz irabazi dute Debako VIII. Emakumeen Pala Txapelketa-V. Maite Etxeberria oroimenezkoa. Finala ere beste mutrikuar batzuen aurka jokatu zuten zapatuan [azaroak 30], Debako Aldats pilotalekuan. Mutrikuko Neska Palistak Elkarteko bikoteak 22-13 hartu zituen mendean elkarte bereko Iratxe eta Maite Barruetabeña ahizpak.\nTxapela Mutrikun geratuko zela argi eta garbi zegoen. Ibarrolak eta Arrillagak, gainera, bigarren urtez jarraian jantzi dute Debako txapela. “Iaz ere Barruetabeña ahizpen aurka irabazi genuen finala. Oso pozik gaude. Oso aurkari gogorrak dira, eta ez genuen uste hainbesteko aldearekin irabaziko genienik”. Bi bikoteen arteko lehia gogorra izan zen lehen tantoetan. Lehen hiru tantoetan oso parekatuta ibili ziren, baina laugarren tantoan aurrea hartu zuten Ibarrolak eta Arrillagak. “Gure taktika aurkarietako bat kargatzea izan zen”.\nEba Ibarrola eta Idoia Arrillaga txapelak soinean. Argazkia: Iruleak\nLau taldetan banatutako jokatu dute sailkapen fasea. Finalera ailegatu diren bi taldeak ez dira izan euren talde buruak. Aurtengo txapeldunek partida bakarra galdu dute. “Sailkapen fasean partida bat galdu genuen. Osteko denak bata bestearen atzetik irabazi ditugu. Barruetabeña ahizpek ere sailkapen fasean partida bakarra galdu zuten”.\nIruleak Emakume Pilotariak antolatutako txapelketa irailean hirugarren astean hasi zuten. 18 eta 54 urte bitarteko Euskal Herriko hainbat txokotatik etorritako 22 bikotek parte hartu dute bertan. Mutrikuarren artean sekulako arrakasta du Debako txapelketak. Aurten, esaterako, Mutrikuko Neska Palistak elkarteko bost bikotek parte hartu dute bertan.


Rahart - Wikipedia, entziklopedia askea.\n47° 52′ 12″ N, 1° 04′ 03″ E / 47.87°N,1.0675°E / 47.87; 1.0675Koordenatuak: 47° 52′ 12″ N, 1° 04′ 03″ E / 47.87°N,1.0675°E / 47.87; 1.0675\nAzé, Danzé, Lisle, Saint-Firmin-des-Prés, Saint-Ouen eta La Ville-aux-Clercs\n158 (%48.6) 167 (%51.4)\nRahart Frantziako udalerri bat da, Loir eta Cher departamenduan dagoena, Centre eskualdean. 2013an 261 biztanle zituen.\n2007an Rahart udalerrian erroldatutako biztanleak 261 ziren. Familiak 102 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 33 seme-alabarik gabeko familiak ziren, 37 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 127 etxebizitza zeuden, 104 familiaren etxebizitza nagusia ziren, 12 bigarren erresidentzia ziren eta 10 hutsik zeuden. 125 etxeak ziren eta 2 apartamentuak ziren. 104 etxebizitza nagusietatik 93 bere jabearen bizilekua ziren, 8 alokairuan okupaturik zeuden eta 3 doan lagata zeuden; 5 etxek bi gela zituzten, 16 etxek hiru zituzten, 21 etxek lau zituzten eta 61 etxek bost zituzten. 78 etxek euren parking plaza propioa zuten azpian. 35 etxetan ibilgailu bat zegoen eta 62 etxetan bat baino gehiago zituzten.\nRahart udalerriko biztanleria-piramidea 2009an .\n2007an lan egiteko adina zuten pertsonak 156 ziren, horien artean 131 aktiboak ziren eta 25 inaktiboak ziren. 131 pertsona aktiboetatik 123 lanean zeuden (67 gizon eta 56 emakume) eta 8 langabezian zeuden (2 gizon eta 6 emakume). 25 pertsona inaktiboetatik 8 erretiraturik zeuden, 11 ikasten zeuden eta 6 "bestelako inaktibo" gisa sailkaturik zeuden.\n2009an Rahart udalerrian 114 unitate fiskal zeuden, 289 pertsonek osaturik. Pertsona bakoitzeko diru-sarrera fiskalaren mediana urteko 19.056 euro zen.\n2000. urtean Rahart udalerrian 12 nekazaritza-ustiategi zeuden, 1.053 hektarea erabiltzen.\nBNF: 15259460c (data)\nOrriaren azken aldaketa: 10 azaroa 2020, 19:03.


Indarkeria Matxista eta Covid-19a - Mikel Aristregi\nIndarkeria Matxista eta Covid-19a\nBideoak indarkeria matxistei buruzko giza eskubideen bi proiekturen lan-esperientzia jasotzen du:\n– Guatemala: “Indarkeria matxistaren biktima diren emakumeen giza eskubideen defentsa San Lucas Tolimán-en eta Santiago Atitlan-en (Sololá, Guatemala)”. Proiektuaren sustatzaileak Nazioarteko Elkartasuna erakundea eta Guatemalan bazkide duen Garapen Integralerako San Lucaseko Emakume Elkartea (AMLUDI) dira.\n– Kolonbia: “Ibagueko genero indarkeriaren biktima diren emakumeen seme-alabak babesteko programa integrala”. Proiektuaren sustatzaileak Colombia Euskadi eta Kolonbian bazkide duen Yapawayra fundazioa dira.\nHalaber, bideoak 2020ko urrian egindako topaketa bat jasotzen du. Bertan, hiru testuingurutatik abiatuta (Guatemala, Kolonbia eta Gasteiz), hainbat arlotan (legala, psikologikoa eta soziala) aritzen diren langileek COVID-19ak eragindako pandemiagatik nola egokitu behar izan duten indarkeriaren biktima diren emakumeei arreta emateko modua aztertu zen.\nSare-lan hau Giza Eskubideek Ez dute Mugarik kanpainaren zati bat da; Giza Eskubideen defentsa sustatzen duen kanpaina, eta Gasteizko hainbat elkartek parte hartu dute, Nazioarteko Elkartasuna eta Colombia Euskadi, besteak beste. Bi proiektuak Gasteizko Udaleko Nazioarteko Lankidetza Zerbitzuaren laguntzari esker egin ahal izan dira.\nGidoia, Elkarrizketak, Edizioa eta Muntaia: Mikel Aristregi.\nIrudiak: Alfonso Moral, Nazioarteko Elkartasuna eta Colombia Euskadi.


Itzulia-Basque Countryren etapa bat Errenterian : Oarsoaldeko Hitza\nItzulia-Basque Countryren etapa bat Errenterian\nApirilaren 6tik 11ra bitartean egingo dute Itzuliaren 60. ekinaldia, eta laugarren etapak, Nafarroatik datorrenak, izango du helmuga Errenteria-Oreretan apirilaren 9an, eta hurrengo egunean, bosgarren etapa ere udalerritik abiatuko dute txirrindulariek Bizkairantz.\nJulian Eraso, Arkaitz Iza (OTXE), Niko Santesteban (Laguntasuna), Ane Santesteban, Aizpea Oategi, MAite Gartzia eta Aritz Bagues.\nItzulia-Basque Country Errenterian izango da. Itzulia Basque Countryren antolatzailea den Txirrindularitzaren Antolakuntzak eta Errenteriako Udalak akordioa adostu dute Errenteria 2020ko Itzuliaren helmugetako bat izan dadin. Apirilaren 6tik 11ra bitartean egingo dute Itzuliaren 60. ekinaldia, eta laugarren etapak, Nafarroatik datorrenak, izango du helmuga Errenteria-Oreretan apirilaren 9an, eta hurrengo egunean, bosgarren etapa ere udalerritik abiatuko dute txirrindulariek Bizkairantz.\nGaur eman dituzte akordioaren gaineko xehetasun guztiak Itzuliaren antolakuntzako kidea den Julian Erasok, Aizpea Otaegi alkateak eta Maite Gartzia Kirol zinegotziak. Ez dira hitza hartu duten bakarrak izan: Ane Santesteban eta Aritz Bagues txirrindulari profesionalek ere hartu dute parte agerraldi horretan.\nUCI World Tourren egutegian Itzulia munduko 27 lasterketa onenen artean kokatuta dagoela azaldu du Erasok, baita Donostiako Klasikoa ere, “pisu handia dugu hor eta oso gustura gaude lorpen horrekin”. Itzuliari nazioarteko ikusgarritasuna emateko erabaki zutela antolatzaileek Euskal Herriko Itzuliari izena aldatu eta Itzulia Basque Country jartzea azaldu du agerraldian.\nGaur egin dute ofiziala Errenteria Itzuliaren etapa baten helmuga eta hurrengo egunekoaren irteera izango dela. Eskerrak eman dizkio Erasok Errenteriako Udalari hartu duen konpromisoarengatik, “herrien konpromisoa beharrezkoa dugu, keinu hori ezinbestekoa da eta aurten Errenteriaren laguntza jaso dugu. Ekarpen horiei esker Itzuliak egin diezaioke aurre duen 1.200.000 euroko aurrekontuari”.\nItzuliak bi egun Errenterian egingo dituela jakitea “oso pozgarria”· dela esan du bere aldetik Otaegik eta eskerrak eman dizkie antolatzaileei parte hartzeko gonbidapena egiteagatik. Euskal Herriak txirrindularitzarekin lotura estua duela ere esan du alkateak, “afizioa handia du eta Errenterian ere hala da, zaletu asko daude eta txirrindularitzarekin lotura berezia ere badu gure herriak, oso ezagunak zaizkigun txirrindulari batzuk Errenteriarrak izan dira eta txirrindulari onak eman ditu gure herriak, eta gaur egun ere maila profesionalean ari diren txirrindulariak ditugu, punta puntakoak eta horren adibide dira Ane (Santesteban) eta Aritz (Bagues)”. Bi txirrindulariei gaurko agerraldiarekin bat egitea eskertu die Otaegik.\nTxirrindulari handien sorleku dela esateko arrazoirik ez du falta alkateak. Santesteban eta Bagues ari dira goian une hauetan, baina aurretik, Luis Otaño, Periko Matxain, Julian Andiano, Josean Davoz, Mikel Ugartemendia edo Dorleta Eskamendi aritu ziren txirrindularitzan.\nGaurko agerraldian izan dira Santesteban eta Bagues.\nErrenteriatik igaro diren lasterketa garrantzitsuen azken urteetako historikoa ere egin du alkateak, eta gogora ekarri: Itzuliaren etapa bat 1993an hartu zuen Errenteriak, eta 2017an Emakumeen Bira bertan amaitu zen. “Sekulako erantzuna jaso zuten bi horiek herritarren zein inguruko herrietako bizilagunen aldetik, eta seguru gaude 2010ko Itzuliak Errenterian izango duen geldialdi horretan ere herritarrek oso bero egingo diotela harrera Itzuliari, hala espero dugu”. Txirrindularitza festa handian parte hartzeko egun paregabeak izango dira gainera, Aste Santuko oporretan helduko delako Errenteria-Oreretara. Horrekin batera, beste testuingurua jarri dio kirol proba horrek etapa Errenterian izateari Otaegik, “Errenteriaren 700. urteurrena ospatuko dugu datorren urtean eta Itzulia bertatik pasatzea ospakizun horren barruan kokatzen dugu, iruditzen zaigulako kirola ere badela herri izatearen parte eta gutasun hori ospatzeko modu bat”.\nMimo bereziarekin landutako ibilbidea\nHerritar ahalik eta gehienei erantzun ahal izateko “mimo bereziarekin” prestatu dutela ibilbidea azaldu du Gartziak: “Nahi dugu pasatzea ahalik eta auzo gehienetatik eta horri lanketa berezia eskaini diogu”. Oiartzundik iritsiko da Itzulia eta Matxain parean estratatik gora igoko dira txirrindulariak Zamalbideraino, bertatik Beraunera joateko. Irunera bidea hartuko du eta Erlaitz mendatea igota Errenteriako Zumardian zain izango dute helmuga. Herritarrak parte hartzera deitu ditu Gartziak, “etapa hau herritarrentzat ekarri dugulako herrira, haiek goza dezaten”.\nBagues Errenterian jaioa da eta Oarsoaldean ibili da beti Txirrindularitzan, Allerrurekin hasiz en, gero Laguntasuna elkartera joan zen, handik Orbeara, handik Muriasera eta datorren urtean Caja Ruralen fitxaketa egin du eta dena ondo bidean Itzulian arituko da. “Printzipioz hori da ilusioa eta taldea horren alde dago, baina auskalo, hasi berriak gara entrenatzen eta apirila oraindik urruti dago”, esan du Baguesek, hitzeman du hala ere Itzulian parte hartzen badu etapa horretan bereziki onena ematen saiatuko dela.\nSantesteban debabarrena-Gipuzkoa taldean arituz en (2009-2011); handik Bizkaia-Durangora joan zen (2012-2013); Italiako Ale Cipollinira (2014), Giusfradi Bianchi (2015), Ale Cipollinira berriz ere (2016-2018) eta egun WNT Rotor Pro Cicling taldean ari da. 2017an Errenterian helmuga izan zuen Emakumeen Biraren gainean hitz egin du txirrindulariak, “izugarria izan zen, ezin da hitzekin azaldu, Jaizkibeldik gora oso polita izan zen sentitu nuena”.\nHalako lasterketen etapak Errenterian izateak duen garrantzia nabarmendu dute Santestebanek eta Baguesek, “denbora pila pasatzen duzu etxetik kanpo eta beti saiatzen naiz Errenteria mapan kokatzen. Niretzako oso polita da nirekin txirrindularitzan dabiltzanek Errenteria, nire herria ezagutzea. Aritzentzat ezberdina izango da berak aukera izango duelako Itzulian aritzeko, baina niretzat ere oso polita izango da Itzulia hemendik pasatzea”.\nBereziak direla halakoak gehitu du Baguesek, “urte osoa etxetik kanpo pasatzen dugu lasterketetan, etxean gertu ez dut ia lasterketarik eta etxeko lasterketa bat nire herritik ateratzea oso berezia izango dela uste dut”.\nUdala, erakunde antolatzaileak eta Errenteriako Laguntasuna Txirrindulari Kluba eta Oarsoaldeko OTXEk lehen harremanak izan dituzte jada kirol proba garrantzitsuaren oinarriak antolatzeko.


Vlex: nueva version - ehuBiblioteka - ehuBiblioteka - UPV/EHU\nVlex: nueva version\nEdozein material mota\nWorldCat Discovery-n Bilatu\nKatalogo berriaren bitartez zure kontuan sartzeko eta horren abantailak ezagutzeko, kontsulta ezazu honako bideo hau.\nDatu base eta E-Baliabideak: VPNrik gabeko sarrera. Katalogoaren bidez VPN gabe nola sartzen den jakiteko kontsulta ezazu honako dokumentu hau. (PDF, 884 KB)\nMaileguak itzultzeko datak atzerapena\nvLex-en : bertsio berria\nLehenengo argitaratze data: 2016/09/12\n#vLexUniversidades baliabideak hainbat aldaketa egin ditu kontzeptu berri bat sortzeko ikerketa juridikoaren zerbitzuetan\nBibliotekaren webgunean > datu-baseak > Vlex\nBehin vLex baliabidearen barruan zaudelarik, bi aukera dituzu nabigatzeko:\nZure unibertsitatearen kontu orokorretik erabiltzaile gisa sartu eta bilaketak egin ditzakezu, zure kontua pertsonalizatzeko funtzionaltasunak eta aukerak erabili gabe.\nZure espazio pertsonalera sartu eta guztiz doako azpikontu bat sortu, eta kontua pertsonalizatzeko funtzionaltasun eta aukeretarako sarbidea izan dezakezu.\nSortu zure biblioteka vLex-en "Carpetas y favoritos"sistemaren bidez, eta erabili "marcas y notas" sistema gehien interesatzen zaizun edukia pertsonalizatzeko.\nErantsi "Ver detalles de los cambios"funtzionaltasuna. Horren bidez, oso modu argi eta eskematikoan ikusiko dituzu bertsioetan egindako aldaketak, baita indargabetu, aldatu edo idazketa berria izan duten arautegietako aldaketen xehetasunak ere.\nvLex baliabideak badu bilaketak egiteko sistema ahaltsu bat, bilaketak egiten lagundu eta behar duzun horretara ongien egokitutako emaitzak eskainiko dizkizuna. Bestalde, erantsi, halaber, SmartTopic . Horren bidez, pertsonalizatze maila bat lortuko duzu, zeinak kontzeptu juridiko eta dokumentuen bitartez zure bilaketak hobetzen lagunduko dizun.\nAipuen txosten analitikoa:\nvLex baliabideak garatutako tresna bat da, informazioa eguneratuta izaten lagunduko dizuna, baita legeen etengabeko joan-etorriek eragindako zalantzak argitzen ere.\nZuk zeuk erabakiko duzu zeren gainean egon nahi duzun informatuta eta nola eta noiz jaso nahi duzun informazioa. Hartara, berehalaxe jasoko duzu mezu bat, zure albiste horman edo helbide elektronikoan, zure intereseko edukien aldaketa edo gaurkotzeei buruz.\n(Beste leiho bat zabalduko du)Erabilera-eskuliburua (pdf ,5,71 Mb)\nInprimatu Vlex: nueva version\nLiburuen maileguaren ezohiko azken luzapena\nInprimatu Banner prorroga préstamos\nIrailaren 14tik, dena zabalik\nInprimatu Banner reapertura Septiembre 2020\nGrAL egiteko prestakuntza materialak\nInprimatu Banner TFG-Blog\nInprimatu Refworks (Banner)


Helbidea: San Jose,z/g\nBeste Mendeak: X, XV, XVII, XVIII\nBeste Estiloak: Barrokoa, Gotikoa\nAkatsak: Akats txikiak hormetan oro har. Akats txikiak estalkietako zenbait gunetan. Akats txikiak elementu apaingarrietako zenbait gunetan.\nArabako Errioxa eskualdeko udalerri txiki bat da Moreta, eta hortxe herrigunean dago Santa Maria eliza. Bitxitasun gisa esan daiteke elizaren mendebaldean gorputz exentu bat dagoela, seguruenik bisigodoen garaikoa, horren hormetan ferra arkuak ikusten dira eta.\nElizak oinplano latindarra du, erdiko habeartea bi ataletan zatitua eta gurutze ganga izartuz estalia. Burualdean estalkiaren estiloa aldatu egiten da, petxina apainduetan oinarritutako kupula batek estaltzen baitu.\nElementu arkitektoniko interesgarrien artean aipa daitezke sakristia, ganga beheratu eta obalatua duena, eta kanpandorrea. Hori elizaren hego-mendebaldean dago, oinplano karratukoa da eta bi gorputz ditu. Beheko gorputzean saieterak irekitzen dira, goikoan, berriz, lau arkuk gordetzen dituzte kanpaiak.\nSanta Maria elizako sarrerak portada errenazentista platereskoa du: basamentuan oinarritutako hainbat pilastrak Aita Jainkoari eskainitako tinpano bati eusten diote.\nBarruan zenbait erretaula interesgarri gordetzen dira, eta horietan garrantzitsuena burualdekoa da: barrokoa da, eta Jasokundeari eskainita dago.


Irekia Eusko Jaurlaritza - Gobierno Vasco :: Afrikatik burrunba: Euskadiko Ikasleen Orkestraren kontzertu denboraldi berria\nAfrikatik burrunba: Euskadiko Ikasleen…\n\nEuskadiko Ikasleen Orkestraren denboraldi berria: Afrikatik burrunba Iturria: Irekia\n\nAfrikatik burrunba: Euskadiko Ikasleen Orkestraren kontzertu denboraldi berria Iturria: Irekia\nEIO-k Donostiako Orfeoi Gaztea eta Kenyako 11 perkusio jole gazte izango ditu alboan kontzertuetan\n“Afrika” lanaren estreinaldia egingo dute, Donato Goienetxek idatzi eta Tomas Arguesek orkestrarako egokitua\nEuskadiko Ikasleen Orkestra (EIO) osatzen duten 80 musikari gazteek, datorren apirilaren 22an hasiko dute aurtengo kontzertu denboraldia, berrikuntzaz beterik datorren denboraldia. Horietan nagusiena, honako hau: kontzertuetan Kenyako 11 perkusio jole gazterekin barera joko dutela. Gazte afrikarrok, Bloko del Valle elkartearen eskutik iritsi dira Euskal Herrira, Lamu (Kenya) hiriko umezurztegiko neska-mutilei musika irakasteaz arduratzen da elkarte soziokulturalaren eskutik. Kenyatik iritsitako danborrak burrunba gorenera iritsiko dira Donato Goienetxek idatzi eta Tomas Araguesek orkestrarako moldatutako “Afrika” lanaren estreinaldian. Era berean, EIOk alboan izango ditu Donostiako Orfeoi Gaztearen ahotsak ere. Euskadiko Ikasleen Orkestraren aurtengo kontzertu denboraldia entzuteko moduko izenburuarekin dator: Afrikatik burrunba.\nEIO Euskadiko hiru hiriburuetako Musika Kontserbatorioetako eta Musika Eskoletako ikasleek osatzen dute. 15 eta 18 urte bitarteko 80 neska-mutil, probak gainditu ondoren EIOra sartu direnak. Beste hitz batzuekin esanda, 18 urtetik beherakoen Euskadiko Orkestra Gaztea litzateke. Hezkuntza, Hizkuntza Politika eta Kultura Sailaren hezkuntza-proiektua da EIO, duela bederatzi urte abian jarritakoa, eta helburu nagusia Musika Kontserbatorioetako eta Eskoletako ikasleei heziketa sinfonikoa eta orkestra-heziketa eskaintzea duena. Batetik, EIOk ikasleen motibazioa piztu nahi du, musika ikasketekin jarrai dezaten; eta bestetik, Kontserbatorioetan ikasleek landu ezin izango luketen errepertorio sinfoniko zabala jotzeko aukera eman.\nAurkezpenean, Jesus Fernandez Eusko Jaurlaritzako Ikastetxeen zuzendariak azpimarratu du, zer nolako garrantzia ematen zaien irakaskuntza artistikoei Hezkuntza, Hizkuntza Politika eta Kultura Sailean, “eta irakaskuntza horien inguruko ekimen guztiei” esan du, EIOri buruz ari zela. “Orkestra handi bat osatzeko aukera. Horixe da EIO”, nabarmendu du. “Musika bere bizitzan hezkuntzaren osagarri gisa ulertzen duen gazteria, opor egunak musikari eskainiz. Horixe da EIO”.\nBarrian egonaldia, Aste Santuan\nBaina eszenatokira agertu aurretik, errepertorio hori entseatu eta prestatu egin behar da. Azken urteetan ohiko bihurtu den gisan, orkestra osatzen duten gazteek elkarrekin pasatuko dituzte egun batzuk Barriako (Araba) aterpetxean. Aste Santuko oporretan talde guztiak elkarrekin egonaldia leku berean egitea, dagoeneko proiektuaren funtsezko osagaia da. Barriak instalazio ezin hobeak eskaintzen ditu horretarako. Lehen bi egunetan aterpetxean bertan egingo dituzte entseguak, taldetan, eta ondoren orkestra osoaren entseguak egingo dituzte, Gasteizko Kontserbatorioan. Musikari gazteen egonaldi honetara batuko dira Anidan-Bloko del Valle Juniors Band-eko perkusio jole kenyarrak ere.\nBloko del Valle elkarteak Kenyako Lamu hirian egiten du lan, Anidan umezurztegian. Anidan Gobernuz Kanpoko Erakundeak 260 neska-mutil ditu bere ardurapean zentro horretan, eta hortxe kokatu du Bloko del Valle elkarteak bere perkusio eskola. 2010etik hona, eskola zuzentzen dute, musika tresnak eskuratu, irakasleak bilatu eta ikasleei base erritmikoak eman. Egun, eskolak 50 ikasle ditu, 12 eta 17 urte bitartekoak (childrens edo juniors, adinaren arabera), eta horiek osatzen dute Anidan-Bloko del Valle Juniors Band. Perkusioa lagungarri zaie gazte hauei integraziorako, euren burua balioetsita sentitzeko, eta autoestima hobetzeko.\nAfrikara perkusioa eramateak kontraesana dirudi, baina kasu honetan, ez da horrela. Musika tresnek eta irakatsitako base erritmikoek, sekula amestu ere egingo ez zituzketen ateak ireki dizkiete. Oraindik ez dute musika ikasketarik, baina erritmoa barruan dute. Bi baketa eskuan eta danborra gerrian zintzilik dituztela, euren adierazkortasun eta indar guztia askatzeko gai dira, entzuten dituen orori zirrara eraginez.\nApirilak 22 Gasteiz Jesus Guridi Kontserbatorioa 19:30\nApirilak 23 Madril Teatro Monumental 19:30\nApirilak 26 Donostia Kursaal Jauregia 20:00\nApirilak 27 Bilbo Euskalduna Jauregia 12:00\nMaiatzak 4 Zaragoza Palacio de Congresos 20:00\nEIO_Afrikatik_burrunba_PO_m... 200 KB (application/pdf)


Lan, bizi eta pentsio duinen alde kalera ateratzera deitu dute eskubide sozialen kartako kideek - Bilbo Hiria Irratia - Uriola.eus\nLan, bizi eta pentsio duinen alde kalera ateratzera deitu dute eskubide sozialen kartako kideek\nBilbo Hiria Irratia 2020-01-27 16:09 Ekonomia-Lana\nEskubide Sozialen Gutunak greba orokorrera deitu du urtarrilaren 30erako. Hainbat atxiki dira grebarekin bat egin eta parte hartzera; besteak beste, pentsiodunek, feministek eta ikasleek beren ekarpena egingo diote duintasuna ardatz izango duen grebari.\nGerturatzen doa egun handia. Aldaketa sozialerako eginiko pausuak bere emariak lortu dituelakoan daude zenbait eragile, ondorioz, gero eta argiago ikusten dute, osteguneko greba orokorra ez dela edonolakoa izango. 170 greba batzorde sortu dira Euskal Herri mailan gaurdaino eta 1500 enpesa inguruk erantzun diote deialdiari. Bakoitzak bere aldarri finkoak dituen arren, helburu bateratua dute kolektibo guztiek; lan, bizi eta pentsio duinak eskuratzea gizabanako guztietzat. Horretarako parte hartuko dute besteen artean, kolektibo feministak, ekologistak, LGTBI, gazte, langabetu eta etxeko langileenak. ELA, LAB, STEILAS, ESK, HIRU, ETXALDE eta EHNE sindikatuen eskutik datorren greba honetan, argi daukate pekarizazio egoeratik irteteko giltza langileen batasuna dela. Horregatik, urteetako lanak ahalbideratu duen greba eskubideari erantzunaz aztarna utziko duen eguna izango delakoan daude. Hala eta guztiz ere, salatu dute akordio batera iristeko esperantzarekin proposamen zehatzak helarazi dizkietela patronal zein lehendakariari baina baten zein bestearen aldetik erantzun hutsalak jaso dituztela.


Tonalitate aldaketa - - Aiurri.eus\nMarta Trutxuelo 2020-03-29 12:14\nCuadro de Urgull, Didier Petit de Meurville (1857-1872 artean).\nHoria, urdina, gorria... olio, pastel, akuarela... espatula, pintzel, brotxa... Edozein kolore, teknika, bide... artelan bihurtzen zuen. Bere erretina bildu ezinak ziruditen uneak harrapatzeko gauza zen. Donostiako Zurriolako ibilbide nagusian antolaturiko erakusketa izan zen, zalantzarik gabe, bere arrakastarik handiena, hondartzan birrintzen ziren olatuen eta ikusleen joan-etorriaren arteko sinbiosi erabatekoa, bere sormena biziberritu eta bultzatzeko herrikideen benetako indar olatuak.\nGoiz batez margolaria hondartzara jaitsi zen. Paleta eskuan heldu, olio-hoditxoak hustu eta bat-batean kolore biziko mosaikoa marraztu zuen. Pintzela eskuan, koloreak nahastu eta mihise guztiz zuria zauritu zuen. Zerumugatik oihalera zebilen iraganean. Paletatik mihisera hegan eginez. Pintzel bat irristatu eta jasotzeko makurtzerakoan zorabiatu egin zen. Margotzen jarraitu zuen baina ia ezin zuen begirada zuzen finkatu. Hodeiak mugitzen zitzaizkion, itsasoak indarrez hartzen zuen mendia, bere ingurumari osoa aztoratu eta nahastu egiten zen, eta mila koloreko collage bat lehertu zen bere buruan. Zerbaiti heldu nahian, mihise-asto, margolari, paleta... bata bestearen jarraian jausi ziren, domino baten antzera, hondarretan iragarpen izugarri baten zantzua marraztuz.\nOrduz gero denbora luze joan zen etsi eta onartu arte behin betikoz gau luzean biziko zena, bere begiek ezingo zutela berriro argiaz eta koloreaz gozatu. Bazuen baina beste zentzumenik, eta besterik baliatu beharko zuen errealitateaz jabetzeko. Zaletasun izandako biolina jotzeari ekin zion berriro. Zurezko tresnaren azal bihurria ukitu zuen eta bere sokak laztandu. Arkuaren luzera haztatu, biolina sorbalda gainean ipini eta kokotsa ertzean finkatu zuen. Bere behatzek hainbat soka zanpatu zuten eta arkua hegan egiten utzi zuen. Soinua zezel sortu zen, baina etsi ordez, gogoan hartu zuen: "Nahastu, egizu froga... margotzen bezala". Adore hartuz, notak dantzan hasi ziren: blues melodia tristea... itsasoaren urdina... Sonata alaia... liliz eta bioletaz beteriko belazeak... Olatuak hondarretan bare birrintzen, ahaztutako soinuak berriro indartsu gogoan, sinbiosi berria, topo egiteko leku berria...\nBere aurpegian irribarrea hasperendu zen... kolorea, nota bakoitzaren argia... soinuek konposizio berri bat marrazten zuten bere bizitzan... horia, urdina, gorria...\n(100 razones para amar San Sebastián bilduman argitaratua). Egileak euskaratua\n"Existentzia minorrak" diskoaren lehenengo pieza.\nEgilea: Joserra Senperena.\nDonostiako Victoria Eugenia Clubean grabatua 2019ko maiatzaren 18an.\nSoinu teknikaria: Haritz Harreguy.\nBideoa: Zazpi t'erdi.


Gerrako testigantzak batzen dittuan dokumentala aurkeztu dabe Soraluzen. Badihardugu Euskara Elkartea\n2013-09-25 ¦ ahozko ondarea\n(argazkixa plaentxia.com-etik hartuta: Preso errepublikarrak Burgosen)\nSoraluze 1936, herriko Memorixa Historikua berreskuratzeko ahalegiñian diharduan lantaldiak gerriaren inguruko bizipenak jasotzeko hainbat elkarrizketa egin zittuan 2009-2010 inguruan. Horrek testigantzok eta Ahotsak.com webgunian Soraluzeko orrixan daren beste hainbat eta hainbat testigantzarekin ordubete inguruko dokumentala osatu dau Badihardugu Euskara Elkartiak. 1993tik 2013ra bittartian jasotako berrogeiren bat herrittarren testigantzak batzen dittu Isiltasuna hausten. Soraluzetarren gerrako testigantzak izeneko dokumentalak eta Errepublikatik hasi eta gerra osterainoko bizipenak jasotzen dittu: Errepublika sasoian zelakua zan herrixa, gerra hasieria, tropak zelan sartu ziran herrira, herrittik ihesa, frenteko bizipenak, bonbardaketak, herrira itzuleria...\nDomekan dokumental osua ikusteko aukeria euki zeben aurkezpenera juan ziranak. Plaentxia.com webgunian irakurri dogu herrittar ugari bertaratu zala eta ekitaldixa txalo zaparrada batekin amaittu zala.\nDokumentalaren dvd-a salgai ipiniko dabe azaruan. Hamen ikusi leike promoziño-bideua.


Colegio El Regato Ikastetxea - “Emakume ausartak, emakume apartak” proiektuaren erakusketa\n« Egin eta Ekin ekintzailetza proiektua\tRebate proiektua: oratoria eta debatea »\nOstirala, 13 Martxoa 2020 14:23\nZiklo bakoitzak historiako etapa bat eta literatura, filosofia, arte ederrak, zientziak, etab. alorretan gailendu diren emakumeen biografiak landu dituzte. Emaitza irudikatu da ikastetxeko atrioan ikusgai dauden 37 siluetetan.\nBazkideen Atalean, Berriak (Besteak) partean, argazki gehiago ikusteko aukera duzue. Eta laster zuekin partekatu dugun bideo batean bisita birtual bat egin ahal izango duzue.


Web Eustat. Laguntza\nZer da euskadi.net\nNola egituratzen da\nBehar den softwarea\nZer da euskadi.net?\neuskadi.net Euskal administrazioak internet-en duen Ataria da bere helburu nagusia Administrazioa herritarrei hurbiltzea delarik.\neuskadi.net delakoak Euskal Administrazioaren zerbitzuak herritarren eta enpresen eskuragarri jartzen dituen ataria izan nahi du; horrela, modu eroso eta errazean, Administrazioarekiko harremanak bidera ditzaten, bai informazioa jasotzeko, zein eskariak helarazteko, edo euren espedienteen egoera jakiteko, hala nola kasu bakoitzeko profesional egokienak aurkitzeko eta, hala behar izatekotan, beraiekin harreman zuzenak gauzatzeko.\neuskadi.net delakoak denon eskura argibide asko ipintzen du Euskal Autonomia Erkidegoko Administrazioak eskaintzen dituen zerbitzuei buruz.\nXede Publikoko atariak: Atari hauek euskadi.net-eko edukiak era pertsonalizatuan eskaintzen dituzte une bakoitzean ezartzen diren kolektiboen edo hartzaile taldeen arabera. Honela pertsona, enpresa eta administrazioetako atariak gaur egun eskuragarri daude.\nXede publikoko atariek egituratzen dituzte,beren edukiak bilaketa irizpide naturalen arabera, hala nola, garrantzi handiko gertakari eta gaien arabera.\nSail edo Erakunde Publikoko atariak: Atari hauek aukera ematen dute Eusko Jaurlaritzako sail eta erakunde bakoitzak eskainitako edukiak eta zerbitzuak ikusteko. Honela Eusko Jaurlaritzako sail bakoitzak atari bat du euskadi.net barruan sartuta. Saileko edo erakunde publikoko atari guztiek menu bat dute haientzat guztientzat komunak diren gaientzat: antolaketa, zerbitzuak, eremuak eta estekak.\nAlorkako atariak: Atari hauek aukera ematen dute gai batekin zerikusia duten edukiak eta zerbitzuak antolatzeko, edukiak edo zerbitzuak ematen dituen saila, erakundea edo erakunde publikoa gainditzen dela, aldi berean hartzaile segmentu edo publiko objektibo anitz edukitzea litekeena dela. Hasierako une honetan gaiaren arabera euskadi.net sartutako atariak Gazteria eta Euskara dira.\nAlorkako atariak egituratzen dira behar bereziei une bakoitzean ongien egoitzen zaien eran eta edukien mota eta izaeraren arabera.\neuskadi.net barruan sartutako atariek goiburu berdina dute eta oin bat non guztientzat erkide diren zerbitzuak ageri diren: Kontaktua, Bilatu, Laguntza, Mapa, Erabilerraztasuna, Identifikatu eta Lege-informazioa.\neuskadi.netek arian-arian hobetuko ditu bere edukiak. Halaber, apurka apurka aukera emango da prozeduretan izapideak egiteko eta norbere espedienteei buruz kontsulta pertsonalizatuak egiteko.\nHalaber, euskadi.net delakoak euskal herritarren, euren elkarte eta erakundeen, enpresen eta abarren iritzi eta eskariak kontutan hartu nahi ditu; eta, horretarako, topagune bat eskainiko du, atariaren beraren eta , oro har, Administrazioaren zerbitzuak hobetzeko baliagarriak izan daitezkeen iritzi, eskari edo proposamenak jasotzeko.\neuskadi.net berria jaio da azken batean, euskal gizarteari edo Euskal Administrazioarekin harremanak izan behar dituzten guztiei zerbitzua emateko xedez.\nZure nabigatzailea Microsoft Internet Explorer bada, 5.5 bertsioa baino lehenagokoa, zure nabigatzailea dohainik egunera dezakezu Microsoft web-orrialdean. Nahiago baduzu, beste doako nabigatzaileren bat eskura dezakezu, adibidez Mozilla Firefox www.mozilla.org web-orrialdean.\nDokumentu batzuk ongi ikusi eta inprimatzeko beharrezkoa da aurretik dohako programa batzuk instalatuta izatea, adibidez, Adobe Acrobat Reader eta Microsoft Office dokumentuak ikusteko softwarea (Microsoft Office instalatuta ez badaukazu). Era berean, ikus-entzunezko dokumentuen edukitara sartu nahi izatekotan multimedia artxiboak zabaltzeko aplikazio bat instalatuta eduki behar duzu. Horretarako merkatuan zabalduenetako eta dohanik lortu daitezken hiru aukera eskaintzen dizkizugu. Aipatutako programa hauek guztiak hurrengo esteka hauetan dohainik jaso ditzakezu:\nPdf formatuan dauden dokumentuak ikusi eta inprimatzeko beharrzekoa den dohako softwarea:\n>> Acrobat Readera jaso\nIkus-entzunezko artxibotara sartzeko RealNetworks ekoizlearen dohako sotwarea:\n>> Real Playera jaso\nIkus-entzunezko artxibotara sartzeko Microsoft ekoizlearen dohako sotwarea:\n>> Windows Media Playera jaso\nIkus-entzunezko artxibotara sartzeko Apple ekoizlearen dohako sotwarea:\n>> QuickTimea jaso (en)\nIkus-entzunezko artxibotara sartzeko Adobe ekoizlearen dohako sotwarea, Flash (.swf) formatua:\n>> Adobe Flash Player jaso (es)\nOffice artxiboak ikusi eta inprimatzeko Microsoft ekoizlearen dohako softwarea (ez du balio dokumentuak editatzeko):\n>> Office dokumentuak ikusteko softwarea jaso (en)\nOpenOffice.org bulegorako suite bat da, dohainik eskuratu daitekena.\nDwf formatuan dauden dokumentuak ikusi eta inprimatzeko Autodesk ekoizlearen dohako softwarea (ez du balio dokumentuak editatzeko):\n>> Autodesk DWF Viewera jaso\nArtxiboak konprimatzeko Winzip Computing ekoizlearen softwarea:\n>> Winziparen 21 egunetarako ebaluaketa bertsioa jaso (en)\nArtxibo konprimituak kudeatzeko dohako tresna:\n>> 7-zip jaso


Batekin ez aski — Euskal kultur erakundea\nBatekin ez aski\nGaldatzen zioten: ez al duzu sekula aski? Doi bat ahalke eta burua makur, ez, alor horretan bederen ase ezina zela ihardesten zien, begia ortzaiz lainoetan galdurik: -Zergatik bat, mila dauzkagularik eskumenean? -Baina hizkuntzak erraza behar du gehiengoarengana heltzeko. Ez zara nolanahika jostatzen ahal mintzairarekin, eredu zehatzak badira, derrigor errespetatzekoak. Ez duzu nehoiz deus ulertuko!\nLagunen grina jabal ez zezakeen.\nLegerik eta jainkorik ez zeukan eledia inguruko erdarekiko lehiaketa batean sarrarazten saiatzen zirela ikustea bitxi zitzaion. Zer zen bada hitzen garbitzeko, baztertzeko edo bakuntasunean finkatzeko joera hori? Bazekien, modelo bakarra orraztatuz, jakintsuak hizkuntza komun eta partekatuaren egiten zebiltzala.\nEz zuen begiko ezpainetarik zetorkion musika aitorren hizkuntza deitzea. Aitorrena bezain alabaina Maiderrena ere zelakoan. Gainera argi zegoen hondar mendeetan, gizonezkoak botere eta indar bila abiatzean eremua desertatuz geroztik euskarari ama-mintzoa deitzen zitzaiola eta adiztegiaren transmisioaren zama emazteen bizkar zetzala. Nork uka zezakeen errealitatea? Haurrak eta amak ziren hondarrean euskararen etorkizunaren arduraren eskumakila hautatuak, izendatuak, hobetsiak.\nHaur eta emazteekin jendarteak zegien bezala obratzen zuten euskararekin: dena bekatu zen, dena debekatua, erdarakadak eta barbarismoak, euskalkietarik zetozen bitxikeria harrigarriak barne. Larderiatsu agertzen ziren zuzentzaileak, dogmaren zaintzaileak eta mistikaren begirale kanonikoak. Hizkuntza alorra herriaren funtsezko nortasunaren ispilua zatekeen, zinezko borroka zelai bat.\nNola jabalduko zuen bada lagunen grina?\nBere baitan zeraman mintzaira buhameen tupina baten pare irudikatzen zuen. Han eta hemen ikasi, bildu, idatzi hitzak eta aditzak erabiltzen zituen, aitzin iritzirik gabe, zeudelakoan zeuzkala oniritziz. Etxekoari, exiliokoa eransten zion, arbelezko hegatz ilunen herrikoa eta Gaztelugatxera igotzeko premiazkoa zuena. Nahasketa ederra sortzen zitzaion ahosabaian. Noiztenka ez zekien nola konpondu hainbeste aukeraren artean, guzti-guztiak beharrezkoak zituela pentsatzen bururatzen zuela.\nEuskara, anitzek, zaharkeriatzat zeukaten baina oinarrian Babel pilpiratsu bat zen. Irekitasun minbera bat. Hizkiak sokaz lotzen ez baldin bazitzaizkion hegalda zitekeena ahotik ahora, hostotik hostora, hortzetik hortzera. Noski, zioen goraki, lagunek gaizki har ez zezaten, euskara batuaren garrantzia ez zuen gaitzesten, alderantziz, batuak euskalkien esku-zabaltasun ironikoa bereziki zaintzekoa zuela sinesten baitzuen: lekua egin, onartu, baietsi, ezberdintasunak perpausetan luzatu ez Axularrek bezainbat, baina kasik. Mintzaira izerdi, kemen, ziprina eta kokinkeria eske zebilen. Hatsa trenkatzen zihoakion trinkoegi mozturiko bere igandeko arropa aberatsean. Airea, airea oihukatzen zuen, ez nazazuela erabat normaliza, bestela normak hautsiko ditut eta zintzurrak urratuko dizkizuet...\nHitz egin zezakeen orduan hizkuntzak hiztegiez haratago?\nEztitasun mineralarekiko irria marraztu zuen : ahaztuten jaku, mundua nerakutsan, maite neban, eleak bagüntü, hemen naukan, emango deustazuz?\nBizitza bizigarriaren dantza zen.


Euskalduna Jauregia. Zibersegurtasun Egunaren II. Edizioa - Bizkaia.eus\nZiberespozizioa areagotu dela errealitate bat da. Mehatxuak jasotzeko bideak ugaritu dira azkenaldi honetan eta erasoen kopurua handizen doa, sofistikatuagoak eta oldarkorragoak izanik.\nEgoera honen aurrean, gure burua babestu eta prebentzio jarrera hartzea besterik ez dago, zibersegurtasun neurriak ezarriz gertakari larriak ekiditzeko.\nSarenetetik arlo honen inguruan ekitaldi berri bat prestatzen ari gara; noski, normaltasun berri honetara egokitua.\nDatorren martxoaren 2an Euskalduna Jauregian izango gara eta ekitaldira hurbiltzeko aukera emango dizugu (gelarako baimendutako edukiera bete arte), edo nahi izanez gero, streaming bidez konektatu ahal izango zara.\nZure moduko enpresetan planteatzen ari garen zibersegurtasun proiektuak bertatik bertara ezagutzea nahi dugu; izan ere, bezero batzuek prozesuan izandako esperientziak kontatuko dizkigute.\nGainera Fortinet, Nozomi edo Sophos bezalako kolaboratzaileak bertan izango ditugu, teknologia berrien berri emateko.\nZibersegurtasunaren bigarren edizioa zurekin ospatu nahi dugu gehien komeni zaizun modalitatean, gurekin Bilbon edo urrutitik konektatuta.\nApuntatu esteka honetan Izena emateko


Iciar Bollain zinemagileari eskainitako zikloa Bilboko Azkuna Zentroan — Gaztezulo\nIciar Bollain zinemagileari eskainitako zikloa Bilboko Azkuna Zentroan\nIciar Bollain zinemagileari eskainitako zikloa Bilboko Azkuna Zentroan Hamaika film izango dira ikusgai guztira, eta gaur eta bihar 'Hola, ¿estas sola?' filma emango dute. https://www.gaztezulo.eus/albisteak/iciar-bollaini-eskainitako-zikloa-bilboko-azkuna-zentroan https://www.gaztezulo.eus/albisteak/iciar-bollaini-eskainitako-zikloa-bilboko-azkuna-zentroan/@@download/image/azkuna-zentroa-iciar-bollaín-960x960.jpg\nHamaika film izango dira ikusgai guztira, eta gaur eta bihar 'Hola, ¿estas sola?' filma emango dute.\nBilboko Azkuna Zentroko Zinematekak Iciar Bollaini eskainitako zikloarekin irekiko du 2022ko programazioa. Zuzendari madrildarraren hamaika film eskainiko dituzte Azkuna Zentroan gaurtik martxoaren 24ra bitarte. Film bakoitzaren bi emanaldi egingo dituzte, gainera; egun jarraietan izango dira, bata 17:00etan eta bestea 19:30ean.\nAntolatzaileen hitzetan, "Iciar Bollainez hitz egitea publikoarekin bat egiten duten istorioekiko bokazioaz hitz egitea da; istorio horien bidez zuzendaria modu enpatikoan gerturatzen baita pertsonen bizitzetara. Artifiziorik gabe egiten du eta irismen globaleko gai eta arazoen inguruan argi apur bat emateko asmoz: indarkeria, matxismoa edo ekologismoa, esaterako. Zinemako lanbideaz duen jakin-mina eta lilura nabarmentzen dira zuzendari honengan. Iciar Bollain gizartearekin konpromisoa duen emakumea da, zinema kontzientziaziorako eta gizartea aldatzeko tresna dela uste duena. Sororitatea eta ahalduntze femeninoa beti lotu izan dira bere lanarekin, gaur egun bezain ospetsua ez zenean ere bai".\nGaur hasiko da zikloa Hola, ¿estas sola? filmarekin, Hogei urteko bi neskaren bidaia eta adiskidetasunaren istorioa kontatzen du pelikulak. Bertan agertzen diren aktoreen artean daude Silke, Candela Peña, Alex Angulo, Elena Irureta, Daniel Guzman eta Antonio de la Torre. Emanaldia 17:00etan izango da eta bihar errepikatuko dute 19:30ean. Sarrerak hemen eskura daitezke.\nHurrengo emanaldiak honako hauek izango dira: urtarrilaren 19an eta 20an, Flores de otro mundo; urtarrilaren 26an eta 27an, Te doy mis ojos; otsailaren 2an eta 3an, Mataharis; otsailaren 9an eta 10ean, Tambien la lluvia; otsailaren 16an eta 17an, Katmandu, un espejo en el cielo; otsailaren 23an eta 24an, En tierra extraña, martxoaren 2an eta 3an, El olivo; martxoaren 9an eta 10ean, Yuli; martxoaren 16an eta 17an, La boda de rosa; eta martxoaren 23an eta 24an, Maixabel.


Varengeville-sur-Mer - Wikipedia, entziklopedia askea.\nCanton of Offranville (en)\n49° 54′ 21″ N, 0° 59′ 41″ E / 49.9058°N,0.9947°E / 49.9058; 0.9947Koordenatuak: 49° 54′ 21″ N, 0° 59′ 41″ E / 49.9058°N,0.9947°E / 49.9058; 0.9947\nHautot-sur-Mer, Longueil, Offranville, Ouville-la-Rivière eta Sainte-Marguerite-sur-Mer\n957 (2017ko urtarrilaren 1a)\n519 (%54.2) 438 (%45.8)\nVarengeville-sur-Mer Frantziako udalerria da, Itsas Sena departamenduan dagoena, Normandia eskualdean. 2013an 1.056 biztanle zituen.\n2007an Varengeville-sur-Mer udalerrian erroldatutako biztanleak 1.056 ziren. Familiak 467 ziren, horien artean 142 pertsona bakarrekoak ziren (49 bakarrik bizi ziren gizonak eta 93 bakarrik bizi ziren emakumeak), 175 seme-alabarik gabeko familiak ziren, 126 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 760 etxebizitza zeuden, 486 familiaren etxebizitza nagusia ziren, 252 bigarren erresidentzia ziren eta 22 hutsik zeuden. 685 etxeak ziren eta 70 apartamentuak ziren. 486 etxebizitza nagusietatik 338 bere jabearen bizilekua ziren, 134 alokairuan okupaturik zeuden eta 14 doan lagata zeuden; 6 etxek gela bat zuten, 35 etxek bi zituzten, 81 etxek hiru zituzten, 111 etxek lau zituzten eta 254 etxek bost zituzten. 419 etxek euren parking plaza propioa zuten azpian. 222 etxetan ibilgailu bat zegoen eta 216 etxetan bat baino gehiago zituzten.\nVarengeville-sur-Mer udalerriko biztanleria-piramidea 2009an .\n2007an lan egiteko adina zuten pertsonak 654 ziren, horien artean 454 aktiboak ziren eta 200 inaktiboak ziren. 454 pertsona aktiboetatik 433 lanean zeuden (227 gizon eta 206 emakume) eta 21 langabezian zeuden (10 gizon eta 11 emakume). 200 pertsona inaktiboetatik 83 erretiraturik zeuden, 43 ikasten zeuden eta 74 "bestelako inaktibo" gisa sailkaturik zeuden.\n2009an Varengeville-sur-Mer udalerrian 484 unitate fiskal zeuden, 1.082,5 pertsonek osaturik. Pertsona bakoitzeko diru-sarrera fiskalaren mediana urteko 21.315 euro zen.\n2007an zeuden 52 komertzioetatik, 1 erauzte enpresa zen, 2 janari enpresak ziren, 2 bestelako produktu industrialen fabrikazioko enpresak ziren, 8 eraikuntza enpresak ziren, 12 ibilgailuen saltze eta konpontze enpresak ziren, 1 garraio enpresa zen, 6 ostalaritza eta jatetxe enpresak ziren, 1 finantziazio enpresa zen, 3 higiezinen enpresak ziren, 9 zerbitzu enpresak ziren, 2 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 13 zerbitzu publikoetatik, 1 posta bulegoa zen, 2 igeltseroak, 1 margolaria, 1 zurgina, 1 argiketaria, 1 eraikuntza enpresa, 2 ile apaindegiak, 2 jatetxeak eta 2 higiezinen agentziak.\n2000. urtean Varengeville-sur-Mer udalerrian 8 nekazaritza-ustiategi zeuden, 475 hektarea erabiltzen.\nSainte-Marguerite-sur-Mer (2,6 km)\nHautot-sur-Mer (4,1 km)\nLongueil (4,4 km)\nQuiberville (4,9 km)\nOuville-la-Rivière (5,0 km)\nSaint-Denis-d'Aclon (6,0 km)\nBNF: 15275303q (data)\nOrriaren azken aldaketa: 28 azaroa 2020, 13:59.


IKASTETXEETARAKO PROGRAMAZIOA ETA WEB-DISEINUA | Xare Sistemas\nIkastetxe eta ikastetxeentzat sistema informatiko espezializatuen zerbitzua eta euskarria eskaintzeaz gain, Xare-n hamarkada bat baino gehiago daramagu irakaskuntzaren sektorerako programazioa, garapena eta web diseinua lantzen.\nOndo ezagutzen ditugu hezkuntza sektorea eta Interneten dituen beharrak. Gure programazio eta web-diseinu zerbitzu berezia guztiz egokitzen da ikastetxe bakoitzaren beharretara, neurrira egindako web-irtenbideak eskainiz.\nXare-n talde moldakorra eta diziplina anitzekoa dugu, ikastetxeentzako web-diseinu eta garapeneko edozein proiekturi bermeekin aurre egiteko aukera ematen diguna. Programazioko, web diseinuko eta komunikazioko gure lan-taldeen arteko koordinazioa funtsezkoa da edozein proiekturi aurre egiteko orduan. 10 urte baino gehiago daramatzagu ikastetxeetako webguneak garatzen eta martxan jartzen eta hori da gure bermerik onenetako bat.\nAEG Ikastetxea, Larramedi edo Goizeko Izarra bezalako ikastetxeen kasuak irakaskuntzaren sektorerako neurrira egindako gure lanaren adibide argiak dira. Web orri dinamikoak eta eduki erabilgarriekin, bai gurasoen bai ikastetxe horietako ikasleen beharrei erantzuten dietenak.\nGure ustez, ikasgelen digitalizazio progresiboa zuzenean lotuta dago ikastetxeek Interneten duten presentziarekin. Xare-n ikastetxeen eta institutuen online presentzia hobetzen laguntzen dugu, diseinuan eta programazioan abangoardiako webak erabiliz. Web diseinu plan pertsonalizatua eskaintzeaz gain, Xare-n kasu bakoitza aztertu genuen webgune horiek ikastetxeentzako tresna erabilgarri bihurtzeko.\nZure ikastetxeak web orria berritu behar badu, jarri zaitez harremanetan gure lan-taldearekin eta lagunduko dizugu.


Haur Hezkuntza eta Lehen Hezkuntzako VI promozioaren graduazioa ekitaldiaBAM\nHasiera · Berriak · Haur Hezkuntza eta Lehen Hezkuntzako VI promozioaren graduazioa ekitaldia\nHaur Hezkuntza eta Lehen Hezkuntzako VI promozioaren graduazioa ekitaldia\nIrailaren 28an BAM-eko Haur Hezkuntza eta Lehen Hezkuntzako Graduatuen seigarren promozioaren graduazio ekitaldia ospatu genuen Euskalduna Jauregian.\nGuztira, 102 graduatu izan ziren oroigarrizko diploma jaso zutenak On Mario Iceta, Bilboko Gotzaina; Josu Solabarrieta jauna, Deustuko Unibertsitateko Psikologia eta Hezkuntzako fakultateko dekanoa, eta Lander Intxausti jauna, BAM-eko zuzendariaren eskutik.\n300 lagun baino gehiago elkartu ginen ekitaldi honetan. Ikasleek, senideek, adiskideek, hezkuntza arloko autoritateek, BAM-eko irakasleek eta administrazio eta zerbitzuetako langileek ospatu genuen etaparen amaiera.\nHonekin batera ere, aukera izan genuen goraipatzeko ze nolako garrantzia duen irakaskuntzak gaur eguneko gizartean; Lander Intxausti zuzendariaren esanetan irakasleak dira gizartearen eraldatzaile nagusiak.\nJustizia, zintzotasun, jakinmina, bokazioa, adiskidetasuna, … askotan entzun genituen terminoak dira. Zalantza barik, oso arratsalde hunkigarria izan zen hor egon ginen guztiontzat, non gogoratu ginen ze nolako garrantzia daukan irakaskuntzak, munduko lanbiderik onena, Lander Intxaustiren hitzetan.


Dantza Hirian - DANTZA HIRIAN 2016\nDANTZA HIRIAN 2016\nDantza Hirian jaialdiak bere abenturari ekin dio berriro Baiona-Donostia Euskal Eurohirian barrena, bertako plaza, kale eta hondartzak gaur egungo dantzaren agertoki bilakatuz. Dantza Hirian jaialdi ibiltariak arte mota hau ikertu eta gizarte-kohesiorako tresna gisa herritarrengana hurbiltzen du.\nIrailaren 17tik 25era, Dantza Hirian jaialdiaren 11. edizioa 8 hiritan barrena ibiliko da, eta bosgarren aldiz jarraian, Europako Lankidetzaren Eguna ospatuko du. Programazioa era guztietako ikusleentzat pentsatua dago, eta gaur egungo dantzan gorantz datozen artista gazteen nahiz entzute handiko artisten azken joeren aldeko apustua egiten jarraitzen du. 12 konpainia izango ditugu 17 eremu publikotan, eta nabarmentzekoa da Angels Margariten Mudances Konpainia famatuaren presentzia, Capricis Sites izeneko lana aurkeztuko digula. Dantzaria, koreografoa eta pedagogoa, 70eko hamarraldiaren amaiera aldera Bartzelonako Institut del Teatre izenekoan sortutako dantzari modernoen lehen belaunaldikoa dugu.\n“Acieloabierto” Ezohiko Espazioetako Jaialdien Sarearekin elkarlanak eta sinergiek aurrera jarraitzen dute, eta zirkuitu horren bitartez aurtengo edizio honetarako Jesús Rubio-ren (Madril) “Bolero”, Taiat Dansa-ren (Valentzia) “No Half Measures”, Alma Libre.Co-ren (Bartzelona) “Race to Grace” eta Julia Maria Koch-en (Bartzelona) “Charon” aurkeztuko dizkigu.\nJaialdiak artista egoiliarrentzat sortutako Aterpean programaren baitan, Donostia 2016ren, Euskal Kultur Erakundearen eta Biarrizko CCN Malandain Ballet elkartearen laguntza duela, Donostiako MugMus Laborategiaren “Esku Harriak – Oteizaren (h)aria” eta egun Bartzelonan bizi den Eibarko koreografo Helena Lizari-ren “Ocho Deportes Vascos” lanak estreinatuko dira.\nMugMus Laborategiak, dantzaren, zuzeneko musikaren, eskulturaren eta bertsolaritzaren bitartez, Jorge Oteiza artista polifazetikoak bere ibilbide oparoan landutako imajinarioaren berrirakurketa bat eskainiko digu.\nHelena Lizarik, aldiz, euskal herri-kiroletan topatu du inspirazio-iturria. Lehia, abilezia, trebetasuna, erronka, indarra, erresistentzia…, lan honen abiapuntu izango diren kirol hauekin loturiko hitzak dira.\nGainera, Dantza Hirian jaialdiak Akitaniako nahiz Euskadiko konpainiak ezagutzera ematen laguntzen du Ibili programaren bitartez. Bertan parte-hartzaile hauek izango ditugu: Natxo Montero, dantzari aski ezaguna eta sortzaile hasiberria, “Barbecho” lanaren laburpen batekin; Aiert Behobideren Haatik konpainia, Iker Arrue koreografoaren “70+1” izeneko proiektu berriarekin, eta Amaia Leizaran “Raw” lanarekin.\nBarbateko Ana Florido bailaora gazteak ere parte hartuko du “Porvenir” izenburua daraman lanarekin, Bartzelonako Jordi Vilaseca-ren zuzendaritzapean. Obra hori joan den ekainean estreinatu zuten Nexos Barbaten, tokiko artistak dantza modernoaren panoraman entzute handia duen koreografo batekin lotzen dituen programaren bitartez.\nEskola-saioek, master classek eta Begiradan argazki-lehiaketak osatuko dute programazioa. Eta berritasun modura, duela 8 urte baino lehenagotik jaialdiko argazkilari ofizial den Gorka Bravok dantza eta koreografiako tailer bat eskainiko du.\nEuropako kultura-panoraman entzute handikoa izateaz gain, dantza-jaialdi bat baino gehiago da Dantza Hirian. Gaur Egungo Dantzarentzako plataforma bat da Baiona-Donostia Eurohiriaren testuinguruan.\nDantza Hirian2016-09-08T10:04:12+00:00August 25th, 2016|Sin categoría|


Teatino - Wikipedia, entziklopedia askea.\nCatholic order (en)\nSalvador Rodea González (en)\ncleric regular theatine (en)\n1524ko irailaren 14a\nElizgizon erregularren Kongregazioa (Ordo clericorum regularium, C. R.), eskuarki teatinoak deituak, Eliza Katolikoaren barruko gizonezkoen ordena erlijiosoa. Giovanni Pietro Carafak (geroago Paulo IV.a aita santua izan zenak) eta Gaitan Thienekoak sortu zuten 1524an, Elizako ohiturak aldatzeko asmoz; haien zeregin nagusia heriotzara kondenatuei ondo hiltzen laguntzea zen.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017/8/7 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n(Ingelesez) Theatines, Catholic Encyclopedia, newadvent.org\nISNI: 0000 0001 2159 5494\nOrdena eta kongregazio erromatar katolikoak\nOrriaren azken aldaketa: 5 maiatza 2020, 17:09.


Blackstone putre funtsa Donostian • ZUZEU\nBlackstone putre funtsa Donostian –\n«Nire egoera publiko egin behar izan nuen lehen aldian, uste nuen hil egingo nintzela. Zorabiatuta bezala nengoen. Shock egoeran geratu nintzen, eta ez neukan orain daukadan eskarmentua (…) Lehenengo prentsaurrekoan izugarrizko lotsa sentitu nuen. Nire bizitza kontatzen ari nintzen: irabazten nuena, nituen zorrak, xehetasun piloa ezagutzen ez nituen pertsonei. Eta horrela jokatu nuen, nahiz eta beti oharkabean pasatzen saiatu naizen».\nDonostia, etxebizitza, kaleratzeak, putre funtsak


Laboral Kutxak uste du Euskadiko BPGa %0,8a haziko dela 2014an - Debagoiena - Goiena.eus\nLaboral Kutxak uste du Euskadiko BPGa %0,8a haziko dela 2014an\nAne Miren Etxeberria 2013-12-20 09:30\nXabier Egibar Laboral Kutxako Negozio Garapenerako zuzendariak adierazi duenez, "krisia hasi zenetik egon den atzeraldirik luzeena atzean utzi" dugu eta datorren urtera begira, Euskal Autonomia Erkidegoko barne produktu gordina (BPG) %0,8a haziko dela aurreikusten du. Aurreikuspenak, ordea, ez dira egonkorrak, eta “hausturarako” aukera handiak ikusten dizkio.\nHorregatik, berreskurapenerako bidea geldoa izango dela uste du. Edozein modutan, atzeraldi ekonomikoko azken hiruhilekoa izango da 2013aren amaierakoa. Nafarroan BPGa %1,4 txikituko dela esan du Ikerketa saileko zuzendari den Joseba Madariagak eta EAEren kasuan %1,2. 2014a, ordea, balore positiboekin amaituko omen da.\nEAEn %0,8ko hazkundea egongo da, ekonomia azkartu egingo delako, eta horren ondorioz langabezia tasa aurtengoa baino hobea izango da. Nafarroan %18,3tik %17,6ra jaitsiko da. EAEn %15,7tik %15,1era.\nHazkundeak aurrera egin dezan, nazioartera salto egin beharra dagoela adierzi du Madariagak. Eta horretarako politikoei dei egin die, ez daitezen zain egon “ea zer gertatzen den”, eta enpresei kanpora joateko laguntzak eman diezaietela eskatu du. Horrez gain, murrizketekin amaiteko eskaera ere egin du, eta “ilusioa sortuko duten” proiektuak bultza daitezela eskatu. Horretarako berrikuntza jarri du jomugan. Hortaz, Laboral Kutxaren ustetan, euskal ekonomiaren errekuperazioaren gakoa berrikuntzan datza eta baita nazioartera irekitzea ere, izan ere, esportazioek %35eko hazkundea izan dute 2011tik hona.


Bountytarrak | Exprai - Marrazkilaria · Dibujante · Illustrator\n1789. urtea. Ingeles Gobernuak HMS (His Majesty Ship = bere maiestatearen ontzia) Bounty itsasontzia Pazifiko itsasora igorri zuen helburu zientifiko batekin: «ogiaren» zuhaitza deiturikoa aurkitzea, haziak eta landareak bildu kolonietan landatzeko, haren fruitu ugariekin esklaboak merke elikatzeko. Kapitaina William Bligh zen eta tenientea Fletcher Christian. Ez da azaldu beharrik zer-nolako bizimodua zen His Majestyren ontzietan modan (eta arauetan) zegoena; erran dezagun bakarrik esklabo anitzek, segur aski, aukera izanik ez zutela garai hartan beren bizitza marinelenarekin trukatuko. Britainia Handiko egunerokoa ere ez zen xamurragoa.\nHorrela, bada, ohiko bidaia gogorraren ondoren, hilabete batzuen buruan Tahitira heldu ziren eta, turismo lemak asmatu gabe bazeuden ere, zerura ailegatu zirela iruditu zitzaion tripulazio guziari. Ingalaterrako klima heze eta ilunetik Pazifiko bero eta argitsura pasa ziren, gizarteko behe mailakoak izatetik ongi etorriak diren gonbidatu exotikoak izatera, sexu ohitura estuetatik harreman aski libreetara… paradisua, ezbairik gabe.\nTahitiko egonaldi luzea finitu ondorean, ohiko bizimodu latzera itzuli ziren baina, oraingoan, sekulan baino jasangaitzagoa zen eta huskeria batek sua piztu zuen tripulazioa matxinatuz. Fletcher Christian tenientea buru zuen marinel talde bat altxatu zen kapitainaren kontra. Ontziaz jabeturik, kapitaina eta gainerakoak txalupetan abandonatu zituzten, paradisura, Tahitira alegia, itzultzen ziren bitartean. Gero, neska adiskideak ontziraturik, berriz itsasoratu ziren, bai bazekiten ingeles armada beren bila abiatuko zela goiz ala berant. Bi hilabete ezker-eskuin ibili eta gero, hutsik zegoen uharte bat zuten ikusi eta bertan gelditzea deliberatu. Erabakia berresteko, Bountyri su eman zioten eta zoriontsuak izan ziren betikoz. The end.\nOharra: ene barkamenik handiena pelikula horietako bat ikusteko asmotan bazeunden, irakurle, bukaera kontatu dizudalakoz, baina beharrezkoa zen.\nHor bururatzen dira aipatu pelikulak baina ez istorioa, guziz historikoa baita eta segida izan zuen. Kapitainak Ingalaterraratzea lortu zuen eta sekulan aurkitu ez zuen Bountyren bila abiatu zen bertze itsasontzi batean. Harrapatuak izateko beldur, Fletcher Christian eta bederatzi marinel uharte galdu baten bila abiatu ziren, bai, hamabi neska eta sei gizonezko polinesio berekin joan ziren, bai, baina haietako batzuk gogoz kontra eraman zituzten. Hutsik zegoen Pitcairn izeneko uhartean gelditu ziren baina tahitiar eta ingelesen arteko harremanak segidan ozpindu ziren. Emazteek haur ugari izan zituzten ingelesekin baina bat ere ez gainerako gizonezkoekin, giroa gehiago gaiztotu omen zuena. Bi urteren buruan Christian zendu zen eta bertze bi geroago lau ingeles bakarrik bizi ziren, gainerakoak emazte eta gizonezko polinesioek hil zituzten, pairatzen zituzten tratu txarren kontra altxatu zirelarik. 1800. urtean Adams izenekoa bizirik zegoen europar eta gizaseme bakarra zen uhartean, hamar emazte eta 23 haurren patriarka bilakatuz.\n25 urtetan Adams izan zen uhartean Ingelesez mintzo zen bakarra eta, hala ere, mintzaira hori izan zen biztanleen artean errotu zena, eta ez Tahitiera, zenbakiek eta logikak agintzen zuten bezala.\n1825. urtean Pitcairn «berraurkitu» egin zuten ingelesek eta harriturik aditu zuten bertan erabiltzen zen mintzaira, gramatikalki zuzena baina Bibliaren erraneraz eta moldez beterik, zuten liburu bakarra baitzen. Marinelen mintzamoldeak ere aski nabarmenak ziren, hala nola Tahitieraren molde, aditz eta hitz ugari. Zenbaiten ustez, Pitcairnera izena ere merezi zuen XVIII. mendeko Ingelesaren eta Tahitieraren nahasketa hark.\nHizkuntza ez bezala bizimoduak guziz polinesiarrak ziren, janzkera, janak, etxe egiturak… logika duena, oraingoan bai, gelditu zen emazte kopurua kontuan hartuz. Orain, aldiz, Ingeles moldeak nagusi dira.\nGarai batean berrehunetik goiti biztanle izatera ailegatu baziren ere, gaur egun 47 eskas dira, uhartearen neurriekin eta orografiarekin hobeki heldu dena (9,5 km luze eta 4 km zabal). Hiriburua (?) Adamstown (Adamsen hiria) da eta izen hori ez da herritarren sustraiak oroitarazten dituen bakarra, deitura zabalduena Christian baita eta bertako badiak Bounty bay du izena.\nMestizaje kulturalaren kasu bitxia munduan Pitcairneko uhartearena, pitcairndarrak sustraiak pelikula batean dituzten bakarrak izanen direlakoz… edo, alderantziz al zen?


ZEBERIOTAR: 2017_06_02-Aiako harriak (Aritxulegi) Goitik beheraino (5b/200m)\n2017_06_02-Aiako harriak (Aritxulegi) Goitik beheraino (5b/200m)\nBerez “Behetik goraino” ez da bide bat, bide desberdinen konbinazioz lortzen den ibilbidea baizik. “Eskalatzencas” blogean Aritxulegiko plaka berrietan ekipatu dituzten sektore berrien konbinaketa da, orientazio ona duenez eta egunak asko luzatu duenez, orain dela pare bat aste Victor eta Ibanekin bertara hurbildu giñan, 6.30ak aldera Aritxulegin utzi genuen kotxea eta kirol eskaladako sokagaz luzeak enpalmatuz gero arin baten egin genuen, ondoren kañatxo bat edatera joateko berriz Aritxulegiko aterpera.\nArroka eta ekipamendua luxuzkoak. Eguraldiak lagundu ezkero, kontrastez beteriko paisaiaz gozatzeko aukera izango dugu. Kantauri itxasotik Pirinioetako mendizerrako gailurrak ikusteko aukeragaz gozatuko dugu. Gustora eskalatzeko eta asko apretatu gabe arrastia pasa arren tokia guztiz gomendagarria da.\nIristeko: Oiartzun herrira joan eta Lesakara daraman GI-3420 errepidea hartuta. Aritxulegiko aterpearen aparkalekuraino.\nHurbiltzeko: Lerro elektrikoaren bigarren dorreraino bidetik igo oinez. Hesia zeharkatu eta bidezidorretik lehenengo plakaraino jaitsi. (10-15min)\n(Iturria: Escalatzencas bloga)\nL1-L2+L3: Arroka trinkoz osatutako plaka motz bat, bilgunea txapatu eta segiz sabai bat duen hormatxoa, hemen hurrengo luzearekin enpalmatuz eskuineko ertzetik igotzen da plaka polit batzuetatik bilgunera iritsi arte, apur bat deserosoa, eskumatara erosoagoa den beste bat dago.\nHemen zapatilak arin baten jarri eta hurrengo sektorera oinez, langa bat pasaz.\nL4+L5: Plaka bertikal bat eta ondoren Eskuinera gorantz egiten duen zeharkaldia egin behar da. Erresalte bat gainditu eta gero espoloi motz bat euste leku pilo bat dituena bilgunera heltzeko.\nL6_ Lehenengo erdian, plaka bertikala. Gero etzan egiten da. Hobe da bloke handi batean dagoen jaisteko bilgunea pasa eta 5 metro aurrerago, erlaitz belartsu handi batean dagoen 2 kimikoz osatutako bilgunea erabiltzea.\nL7+L8_ Lehenengo erdian euste leku onak dituen plaka zimurtsua. Ondoren horma bertikal motz bat eta erraza.Eskuin aldera igo behar den plaka. Bilgunea aurkitzeko laugarren aseguruan norabidez aldatu eta ezker aldera egin behar da, zigzageo asko, kontuz ibili behar da sokak ondo ateraz hormatik, bestela marruskadura asko.\nL9_Diedrotik hasi eta lehenengo asegurua txapatu ondoren plakara irten. Plakak badu pasagune finen bat.\nJaitsiera: Oinez Erroilbideko bidetik. (20 minutu)\nPublicado por Julen Perez Aranburu en 18:52\nEtiquetas: Aiako harriak, Eskalada, Euskal Herria, Gipuzkoa\n2017_06_02-Aiako harriak (Aritxulegi) Goitik beher...\n2017_05_21-Ihurbain pitzaduratik eta Beriain Kilom...


Vecna VGo Robot sistemetako ahultasunak | BCSC - Zibersegurtasun Euskal Zentroa\nVecna VGo Robot sistemetako ahultasunak\nVGo Robot, 3.0.3.52164 bertsioaren aurreko guztiak.\nZingbox-eko Dan Regalado ikertzaileak hainbat ahultasun atzeman ditu, komando injekzio eta datuen transmisio motakoak, Vecnaren VGo Robot produktuei eragiten dietenak. Urrutiko erasotzaile batek sarean egindako firmware eguneratzeak bahitu litzake eta kodearen urrutiko exekuzioa burutu.\nVecnak gomendatutako eguneraketa bat argitaratu du, ahultasun horiek arintzeko. Eguneraketa prozesu hau gomendatzen du.\nVGo-k eguneratze automatikoak ditu aktibatuta, beraz, eguneratze guztiak automatikoki egiten dira, Interneterako sarbidea eskuragarri dagoenean. VGo itzalita edo erabiltzen ari bada, pantailan mezu bat agertuko da eta hurrengo erabileran eguneratu daitekeen galdetuko du.\nVGo unitate batek eguneratze automatikoak desaktibatuta baditu, eguneraketa ez da deskargatuko (hala ere, eguneratzeari buruzko abisu bat agertuko da VGo-ren pantailan). Vecnak gomendatzen du eguneraketa automatikoak aktibatuta edukitzeko.\nKomandoen injekzioa: Ondoko sareetako erasotzaile batek komandoen injekzio bat burutu lezake. Ahultasun horretarako CVE-2018-8866 identifikatzailea erreserbatu da.\nTransmisioa: Erasotzaile batek firmware eguneraketak bahitu litzake ondoko sare batetik. Ahultasun horretarako CVE-2018-8860 identifikatzailea erreserbatu da.